text:
Ɓeydugol pesooɗe he binndol Pulaar, yiyannde Porof. Abuubakri Muusa Lam.
Caggal nde deftere Porofesoor Abuubakri Muusa Lam, Fulɓe Gila Heli e Yooyo Haa Fuuta Tooro, yalti, en mbaɗiino winndannde he lowre men http://www.pulaaronline.com, nde tiitoonde mum wonnoo ko: Ko addi Pesooɗe he Binndol Pulaar? Hono no yimɓe heewɓe, he ngaan saanga, en kucciniino feloore he kuwtorogol pesooɗe he binndi makko he dow luutndare ko nanondiraa he kuule mbinndiin Pulaar. Sikke alaa he oon tuma en naniino omo jaaboo kala felatnooɓe mo he binndanɗe he ɗemngal Farayse nder Jamaa-Tabital Pulaaku.
Ko ɓooyaani en kawrii he winndannde Pulaar juutnde nde Porof. Abuubakri M. Lam waɗi gila he ngaan saanga, ngam fammin’de heen yiyannde makko, e hol ko addanimo ɓeydude pesooɗe he binndi makko. Ko fotde men, hayso en ɗaɓɓaani yamiroore makko, jippin’de ɗoo ndeen winndannde, ngam mo woni kala ñaawirana ɗum hakkille mum.
CAGGAL PAALEL NJUUMRI E SAWRU GANNDAL: HUJJIKINAADE YÓNTII
E ndee-ɗóó winndannde, njiɗmi ko ruttaade e ko faati e lelnde binndól ɗemngal pulaar. Waɗi noon ko won nan-nanti njettii mi ; ko ɓurmi teskitaade e majji ko ñiŋooje jówitiiɗe e no lelnirmi binndól e Sawru Ganndal. Ɗuum noon alaa-e-sago mi jaaboo, mi rokka dalillaaji gaddanɗi mi winndirde no mbinndirmi nii, gila e Paalel Njuumri. Ko adii kóó fóf, mi siftina ko kaalnóómi e puɗɗórgel- golle Paalel Njuumri :
« Njokkirten puɗɗórgel-golle men ko lelnde binndól. Eɗen nganndi won sarɗi darnaa ko faati e no pulaar fóti winndireede ; eɗen nganndi kadi won wiɗtooɓe men yaaruɓe ganndal ɗemɗe sakkitɓe peeje ko faati e ɗuum. Enen noon to bange men, mbindirɗen tan ko no hakkille men sikkiri ko noon fóti winndireede. Ɗuum alaa ko bonnata hay dara. Eɗen cikki hannde yimɓe póti ko acceede ndurna miijóóji mumen e no binndól ɗemngal mumen fóti leloraade ; aduna e juutde koyngal, maa won ɗo yimɓe kawri, tawa kadi hay gooto ɗawaaka to baŋnge peeje : so mesalal saamii, mawɗo ene hocca, cukalel ene hocca. E ngoon yeeso kadi, deftere men ndee ko jarriborde sabu won ɗo kóŋnguɗi góóti mbinndiraa e mayre e fannuuji ɗiɗi céérɗi, ɗuum fóf noon haa yimɓe mbaawa ƴeewande koye mumen hol heen binndól ɓurngól yuɓɓude. Ko ɓuri raɓɓiɗde e haala tan, anniya men ɗoo ne ko yomnaade mbele maa en njiitu laawól ɓurngól feewde.» A.M. Lam
Siftinde ɗii-ɗóó kóŋnguɗi ene haani sabu, e Sawru Ganndal, ko e jarribaade ngonɗen haa jóóni. E Sawru Ganndal, en naannii kesum : wóni pesooɗe nane dów o e e. Wiyaama ko ɗuum ɓuri laawde won heen, haa tééŋti e haralleeɓe wonɓe e salndu toppitiindu ɗemɗe genndiije e laamu Senegaal. E taawilaaji, wiyaama won e maɓɓe yaaɓe haa mbii deftere ndee fotaani jaŋngeede e duɗe ɗe laamu halfi. Won sehilaaɓe njééwtidmi Pari, e ɗanngal mbaɗnóómi toon e léwru settaamburu, ɓeen ne ko haala pesooɗe ɗee kaali.
So tawii heɓii ɗoon, fótii haŋkadi mi jaaboo, mi hujjikinoo. E oon sahaa, kala jom hakkille maa waaw anndude so tawii ko e juumre ngónmi walla ko miin wóni gadiiɗo finde e ɗaanódinooɓe !
Gila jóóni, mbiyen kam no Sawru Ganndal winndiraa nii, ko goonga, won ɗo luulndii sarɗi laamu nguu ƴettunoo e 14 oktoobar, 1980 ; ndeen ko Seŋngoor laaminoo leydi ndii. Oon sarɗi wóni, e farayse, Décret 80-1049 relatif à l’orthographe et à la séparation des mots en pulaar, wóni e pulaar : « kuulal 80-1049 paatungal e binndól e céérndugól kóŋnguɗi e pulaar ».
Ciftinen ɗoo wonde kuule Seŋngoor ƴettunoo paatuɗe e binndugól ɗemɗe ngenndiije ngaddiino luure keewɗe e oon sahaa ; ɓurnoo heen teskeede ko cówgól alkuule. Ɗuum renndinii mo e Usmaan Semmbéén nde winndiri Ceddo deewuuji ɗiɗi ɗo kuulal binndól wolof ngal Seŋngoor lelnunoo yamiri d gooto. Ɗuum renndinii mo e Seek Anta Jóóp innirnooɗo jaaynde mum politik Siggi, haa oon waɗtini ko woppude Siggi, suɓii Taxaw sabu salaade winndude Sigi no kuulal ngal yamirirnoo nii.
So en njuurniima kuulal paatungal e pulaar ngal, maa en taw won no ngal wiirunoo yoo winndire kono hannde wonaa miin tan salii heen rewde : Hannde ene saɗi binndoowo ŋgu puccu no kuulal ngal lelniri nii, heewi winndeede ko nguu puccu.
Haa juóóni ko noon neɗɗo o, gawri ndi, suudu ndu… kééwi winndireede hannde ko neɗɗo oo, gawri ndii, suudu nduu… E ndaɓɓa, ɗo Seŋngoor raɓɓiɓinnoo fóf, hannde en njuutnat, sabu kala gannduɗo ɗemngal ngal tigi-rigi, feccaani sikke koko juuti. So juutnaaka, ene waawi addude caɗeele heen sahaaji : suudu ndu njiimi ndu so winndiraama suudu ndu njiimi nduu ɓurata feewde sabu ndu gadano oo e ndu baɗtindiiɗo oo ngonaa góóti. So juutnaaka, ndu relatif e ndu article, so en kaalii farayse, ceerataa. E kuulal Seŋngoor, ndu relatif ko jejjitaaɗo ! Ndee-ɗóó ñawannde, ɗemɗiyaŋkooɓe pulaar cafrii ɗum sabu Yèro Sylla hóllirii e deftere mum wiyeteende Grammaire moderne du pulaar, Dakar, Les Nouvelles Editions Africaines, 1982, hello 207, caatagól ɓe caatii kuulal Seŋngoor e oon fannu.
Ko noon ne kadi ngal yejjitiri ó, óó e é, éé. Ɗoo ene jari rippude seeɗa : mbele so tawii kuulal yejjitii, won e amdaare wona e juumre, ko fotnoo moƴƴinde binndól ɗemngal, enen winndooɓe ɗemngal ngal eɗen póti yowaade e ɗuum walla potɗen waɗde ko no Semmbéén Usmaan e Seek Anta mbaɗi nii ? Miin, oɗon nganndi jaabawólam : cuɓiimi ko waasde rewde kuulal ngal, mi timmitina ngal.
So tawii ó, óó e é, éé njejjitaama e pulaar, ɗemɗiyaŋkooɓe winndooɓe e wolof kañum en njejjitaani ɗeen alkuule : saggitorde Arame Fal e saggitorde Souleymane Faye (ɗiɗi ɗee fóf ko e wolof) ene ciftóri ɗe. Ko goonga noon so ɓe mbaɗaano noon, wolof heewat jiɓuyaaji : weer (léwru) seerataano e wéér (ɓaarde, liirde). Ko goonga kadi pulaar ɓuri famdude caɗeele e oon fannu. Kono kadi tawdi pulaar ene ɓadii no feewi wolof, ko enen póti abbaade e maɓɓe, mbaasen joñde no won e ɗemɗiyaŋkooɓe men njoñiri nii. So goonga, kala ƴeewtindiiɗo maa taw wóóróó e wooroo ene cééri no fééwi : wóóróó so ene wooroo ɓuri sabu hay gooto yiɗaa haawteede. Ɗoo pesooɗe nane e dów oo céérndii en e guumu-gaamalde nde njogornoɗen dañde sinno en mbinndiriino nii, e ɗoftaade kuulal ɗowngal binndól pulaar, wooroo so ene wooroo ɓuri… Hay sinno jaŋngoowo jaaynde walla deftere maa waɗtin faamde, caggal nde yuurni yuurnitii, wallude ɗum faamde, tawaa fawii ko e mbinndiin, ɓuri fóóftinde.
Guumu-ŋaamalde ɓurnde ndee-ɗóó mawnude kadi nani :
1. Nguru nguu fof
2. Nguru nguu fof fof
3. Nguru nguu fof fof
Ɗoo ɗo pesooɗe nane ngalaa, maa won sikkuɓe 2 e 3 ko góótum. So pesooɗe ngaddaama, maa tawe wonaa 2 e 3 tan cééri, hay 1 won ko sóómi:
1. Nguru nguu fóf ( nguru nguu no diidórinoo)
2. Nguru nguu fof (nguru nguu koko ɓórtii) ; wolof e pulaar ndenndi kóŋngól ngól.
3. Nguru nguu fóf fof ( nguru nguu no diidórinoo koko ɓórtii)
4. Nguru nguu fóf fóf ( nguru nguu no diidórinoo ; e fannu teeŋtingól)
Ɗoo soklaani ko mbeɗe juutnoo : jiɗɗo binndól juɓɓungól, ngól addataa luural e nder faamaamuya, ene fóti huutoraade pesooɗe no mbaɗirmi e nder Sawru Ganndal nii. Ko noon ne kadi meere séértiri e mééri ; tééru séértiri e teerto. Mo anndaa ɗemngal pulaar, so wallitiraama pesooɗe nane, maa faam ko yaawi oo ee ko bellitiiɗo, oya ko teppiiɗo, walla oo ko ŋaaɓiiɗo oya ko dennduɗo !
En mbii dów wonde haralleeɓe lelnuɓe sarɗiiji binndól wolof kañum en taariima ɗee-zóó caɗeele : E saggitorde Arame Fal e wallidiiɓe mum, jóg, wóni ummaade e wolof, winndiraa ko fesoode nanre (hello 102) ; réy, wóni ko mawni, winndiraa ko fesoode nanre (hello 180). Kono kamɓe ne won caɗeele ɓe ngaddi : e mbinndiin ó juutɗo e é juutɗo, ɗo pesooɗe nane potnoo wonde ɗiɗi (óó, éé), ɓe kaaɗi ko e wootere. Daliilu maɓɓe ko oo-ɗóó : ɓe mbii ko tawdi o teppiiɗo (ó) walla e teppiiɗo (é) so ngardiima o walla e bellitiiɗo, nawórtu ɗumen e nder teppaare, ndeke noon soklaani addude fesoode ɗimmere, wootere tan ene yona, tawdi o walla e dewoowo heen oo waawaa wellitaade (Arame Fal, Rosine Santos et Léonce Doneux, Dictionnaire wolof- français , Paris, Karthala, 1990, k. 11-
13 ; Souleymane Faye, Micro Dico français-wolof, Dakar, 1996, h. 8). Won wiiɓe waɗi Arame Fal e ɗemɗiyaŋkooɓe wolof naatde e ndee-ɗóó feere ko yiɗde ustude pesooɗe, sabu pesooɗe so kééwii, coofnat binndól. Ɗuum Souleymane Faye góóŋɗinii ɗum sabu ko faati e éé, o wii ko waɗetaake pesooɗe ɗiɗ, yoo haaɗe e wootere : « avec l’accent porté sur la première lettre seulement [ée] pour des raisons d’économie graphique », h. 8. E ndaɓɓa, ko ittinde binndól waɗi fesoode ɗiɗaɓere ndee sammineede.
So tawii ɗuum ene wóódi, mbiyen ndeke noon ko hiilnaade mbaadi binndól walla yiɗde ittinde ɗum addani ɓe samminde fesoode ɗimmere dee. Ɗuum jibini ko ɗo o juutɗo teppiiɗo (óó) walla e juutɗo teppiiɗo (éé) potnoo wonde fóf, lomtii ɗoon ko óo e ée. Ko ɗoo noon safaara wonti ñaw ! Sabu so tawii orthographe, wóni e pulaar cellugól mbinndiin, fóti ko wallude jaŋngoowo wonaa majjinde ɗum, mbiyen ɗoo jaŋngoowo wallaaka, ɓeydana ngaanumma. Sabu yiitere nattii yonde e anndude hol no ngól-ɗóó kóŋngól ngól njiimmi fóti jaŋngireede, maa mi wadda heen anndude doosgal kaalangal dów ngal ; mo anndaa ɗemngal ngal kadi ɓuri aande. Ɓurnoo deeƴde e hakkille ko, so taawii ko teppaare foolata udditaare, ɗum holliree haa laaɓa e mbinndiin ; wóni so oo, waɗanee pesooɗe nane ɗiɗi timmuɗe, so ee ne ko noon, tawa yiitere tan ene waawa ñaawde njaŋngiin kóŋngól ; kono elléé ɗemɗiyaŋkooɓe ɓee ko faayndirɓe sarɗiiji wowlaango alkuule e sarɗiiji mbinndiin. Hay sinno ɗii-ɗóó sarɗiiji ene njókkóndiri, ɗi njiidaa sariyaaji, te woto yejjite ko mbinndiin hééwi feññinde wowlaango, ndeke noon fotaani nuskeede.
Ko ɗii-ɗóó dalillaaji fóf ngaddani mi naŋtaade haa tiiɗi e pesooɗe ɗiɗi nane no fééñiri e Sawru Ganndal nii, sabu wowlaango ñaawi ko pesooɗe ɗiɗi, te ɗuum luural alaa e ɗuum ; ko ɗuum ndéwmi haa timmi ; mi waɗaani no wiyaaɓe yoo piy ɓóggi teemedere, ngari haa e capanɗe jóy, kaaɗi ɗoon sabu yurmaade larbeteeɗo oo e hulde huftude nguru kééci mum ! Kono sariya ari dów njurum e ko heddii fóf !
So ɗuum yawtii, wiide huunde so nii fóti wonde e sarɗiiji wowlaango tan yónii, soklaani feññinde e binndól haa timma, ɗuum, e sikkam, ko juumre te kadi adiiɓe winndude e aduna, hono Misiranaaɓe haŋki (binndól feeñi toon ko e duuɓi 3400 hade Annébi Iisaa), ngondaani e ngoon miijo. Kóŋngól maɓɓe góótól ngól ɓe njooportonoo woŋki, ene hollira ɗuum : ankh. ankh tan, alkuulal gannominoowal kin-hinól faɗo, denndingal alkuule tati, ene yonannoo e sellinde binndól ngól kono haɗaani haralleeɓe binndól Misira haŋki jokkude heen e wóni n e kh mbele maa njaŋngiin oo ɓeydo weeɓde.
Kmt, wóni innde nde ɓe innitortonoo, ene sellannoo tan e Kmt, kono ɓe ɓéydu heen gorko, debbo e diidi tati kólliróóji kééwééndi ; gorko oo, debbo oo e diidi tati ɗii fóf alaa heen ko jaŋngetee, alaa, ko haa ko joopaa koo ɓeydoo laaɓde tan, waawa seerde e ko wayi no Kmt, wóni innde leydi maɓɓe.
Ɗum-ɗóó hóllirta tan ko geɗal yiitere fotaani yejjiteede e mbinndiin. Daliilu wonde so pesooɗe kééwii, binndól soofat, wonaa daliilu tiiɗɗo : ɗemɗe leyɗeele Eskanndinaawii, wóni leyɗeele baaɗe no Suwed,
Norwees, Feelanndo ɓuri zóó fóf heewde pesooɗe e toɓɓe kono haɗaani ɗumen muulireede defte, te boom njoɗndam so fóóɗóndirii e cellal, ko cellal foti ɗaftude, wonaa kañum haani sooyde !
Maa won sikkuɓe ko enen tan kaɓetee hare pesooɗe e pulaar, alaa, wonaa enen tan sabu ɗemɗiyaŋke gooto Muritaninaajo, jóóɗiiɗo hannde Amerik, kañum ne ene wayi no ko e ndeen hare wóni. Oon ɗemɗiyaŋke wiyetee ko Mammadu Ñaŋ (Mamadou Niang), o jeyaa ko Ɓoggee, koo Haal-pulaar, te o winndii saggitorde waɗnde faayiida. Ndeen saggitorde wóni Pulaar-English/English-pulaar Standard Dictionary, New York, Ippocrene Books, Inc., 1997 ; kelle 278. E fuɗɗoode saggitorde ndee, Mammadu Ñaŋ haal no góllórii, rókki dalillaaji ɗówɗi golle mum (kelle IƳ-ƳƳIƁ) haa timmi. Ko e nder ɗuum o hólliri wonde pesooɗe ene póti huutoreede : é e nder céli ; éé e nder cééli ; ó e nder ɓólél ; óó e nder ɓóólél (hello ƳI ; o rókkii kadi kóŋnguɗi góɗɗi : kelle 27 e 81). So tawii njiiduɗen miijo ko e oo Fuutaŋke, muynuɗo pulaar, ruttii wóni ɗemɗiyaŋke, bójji men ɗii ene fóti mbaɗtee hakkille.
So ɗuum yawtii, alaa ɗo fawii ŋ wooda e alkuule pulaar Koŋkord (waccoore Sammbayal Gay) winndiree Konkord, jannaŋke winndiree jannanke no e Lasli/Njëlbéen, toqngoode (wonaa tonngoode !) 64, settaamburu 2006, hello 2. Senngo e senngo won ɗo mbaawi addude guumu-gaamalde : seŋngo tugaaje ene sééri e senngo (cengól) mbabba ! So mi fuɗɗóriima binndól : Bonko Bonko… maa waɗan jaŋngooɓe ngaanumma ; oon ngaanumma maa ustotono so mi fuɗɗórinooma : Bonko Boŋko (innde debbo) ; bonko Boŋko deftaama kadi ( haako bonko Boŋko…)
Ko noon ne kadi oo-ɗoo, oo-ɗaa, e ko wayi noon, potaani renndineede. Ɗoo, ngonduɗen ko e kuulal Seŋngoor lelnunoo e 1980 ngal ; fóti ko seerndeede tawdi ko kóŋnguɗi ɗiɗi céérɗi ɗi góótól heen fóf jogii maanaa mum. Kono kadi ngam hóllude ko geɗe ɗiɗi denndinaaɗe, alaa-e-sago ɗi ndañanee diideljókkirgel hakkunde majji : oo-ɗoo, oo-ɗaa. Ko ɗuum ɓuri deeƴde e hakkille sabu ko ɗuum hóllirta wonde kelme keso oo ummii ko e kelmééji ɗiɗi dénndinaaɓi.
Ndee ñaawoore naworii inɗe denndinɗe kala (wóni les noms composés : laana-kahi, laana-njóórndi yiitere-ngaari, toŋko-bójél… póti ko waɗaneede diidel-jókkirgel ; ɗoon ne kadi eɗen ngóndi e kuulal Seŋngoor ngal. Caatagól ɗemɗiyaŋkooɓe MAPE, pawingól e maanaa kóŋnguɗi, ene tuli hakkille men seeɗa, sabu so wiyaama innde renndinnde, ene yóóɗi waɗa maande.
Jom-suudu oo (teskoɗéé diidel-jókkirgel ngel) ene fóti seerndee e jom suudu nduu ; kóŋngól gadanól ngól ko innde renndinnde (jom-suudu makko), ɗiɗaɓól ngól ko e ngaddiin haala (jom suudu nduu alaano ɗoon). Ndeke noon so tawii ko innde renndinnde, ko innde adannde ndee fóti ɗowde ; so tawii ko ngaddiin haala, ko ɗiɗaɓere ndee fóti ɗowde. So noon, jom-galle ene waawi winndireede kadi jom galle, e fawaade e ko haalaa dów koo.
Haa jóóni e toɓɓere diidel-jókkirgel, won winndirooɓe mbiimaami, njahanmaami, pijirmaami nii yenne : mbii-maa-mi, njahan-maa-mi, pijir-maa-mi, e fawaade e caatagól MAPE. Mbiyen ene gasa kono ndeen kóŋnguɗi baaɗi nii fóf keewat taƴe tawa noon alaa ko ɗeen taƴe mbaylata e njaŋngiin e maanaa majji.
Jaŋnginoowo e duɗal pulaar ene waawi, ngam almuɓɓe mum paama hol ko sóómii e kóŋnguɗi baaɗi noon, taƴde ɗi kono to baŋnge mbinndiin, caggal nde neɗɗo jaŋngi haa waawi, soklaani waɗde heen taƴe. Hono noon kadi, defte celluka ene mbaawi huutoraade taƴe haa jaŋngooɓe paama kono e binndól ñende fóf, taƴe ɗee so wonaa ene cilkita kóŋnguɗi, alaa ko ɗe nafata.
Ko noon ne kadi njiimi, njiiɗaa, njiiɗen… potaani winndireede njii-mi, njii-ɗaa, njii-ɗen. Ɗoo ne ko no mbiiɗen dów seeɗa nii tan : jaŋnginoowo celluka ene waawi taƴande almuɓɓe mum, kono so yawtii ɗuum, taƴgól soklaani. Ɗoo, en ngondaani e kuulal Seŋngoor ngal.
Mi yii mo, a salminii mo, en kóófniima ɓe, ko nii póti winndireede , wóni ceera haa laaɓa e kóŋnguɗi gardiiɗi ɗumen ɗii. Ɗoon, enen e kuulal Seŋngoor ngal ngóndi.
No mbiirunóómi dów seeɗa nii, keñe potaani addande en wiide eɗen nduña laana tawa won ko ka waawi nawde góɗɗum. Kuulal so ƴettaama ne, haɗataa yimɓe jokkude durnude miijóóji. Ɗemɗiyaŋkooɓe pulaar ko ɗuum mbaɗi sabu ko kamɓe ngadii salaade kuulal Seŋngoor ngal ( Yèro Sylla, Grammaire moderne du pulaar, k. 206-208). Tawdi ɓeen won ɗo njantondirɗen kono kadi won ɗo luurduɗen, alaa-esago golle njokka. Ɗemngal farayse adii pulaar suɓaneede doosɗe to wóɗɗi kono haɗaani mbinndiin mum e leydi Farayse e hoore mum, mi haalaani Belsik, Kanadaa e ko nanndi heen, koko waylotoo haa jóóni. Ko ɗuum waɗi mi wondaani e haɓeteeɓe yoo pulaar wóntu gooto e nder leyɗeele Afrik fóf ; ɗuum alaa fóf ɗemngal baangal noon wóódi, wonaa farayse wonaa engele ; kala ɗemɗe jaajɗe, alaa-e-sago njogoo mbaadiiji kééwɗi ; ɗoo ɗo yimɓe ene paamondira, alaa baasi.
Wiyooɓe sabu mi luulndiima kuulal jogangal hannde ngal tan woto deftam njaŋnge, paamaani faandaaram ; njiɗmi ko kuulal ngal ƴeewtee, ko tawaa moƴƴaani fóf ittee, ko fóti ɓeydeede ɓeydee, ɗemngal ngal yaara yeeso, nafa en enen fóf.
Abuubakri Muusaa LAM


c: text/html

text:
Banndiraaɓe tedduɓe, enen poti daraade e dadaade haa ngannden limngal keeweendi Fulbe he winndere /adunaaru ndee no foti, mino anndi ko gollal caɗtungal waɗde, kono so en pellitii ina waawi wonde, ngam enen ǌoganii ɗum ganndal e mbaawka e kaɗtanɗe e kaɓorɗe ballitooje en he waawde ngal siinude, ngam kala ngenndi ndi Fulɓe ngoni eɓe ǌogii ɗoon pedle, foti ko pedle daraniiɗe ɓamtaare leñol walla ko pedle daraniiɗe nafoore nokku oo foti ko pedle wuro maa ko pedle diine.
Jooni mberlotoɗen ko laɓnde (lamnde) ɗeen ngoni : holno ngal gollal immorantee ? holno ngal waɗirtee ? hol halfinteeɓe ngal ?
[irp posts= »1742″ name= »Miijo no limgal fulɓe newora »]
Sakiraaɓe tedduɓe, enen nganndi ɗoon ɗo en nganndaa tolno keeweendi men he winndere ndee, en mbaawtaa fennude maa yeddude haalooɓe tolno keeweendi Fulɓe he winndere ndee no foti, ɓayri en ngalaa tuugnorde sellunde tuugnorteende he keeweendi men, ɓayri en nji’ii daartiyaŋkooɓe haalooɓe daartol ngonka Fulɓe, no ndaartirta daartol men, kadi enen he ko’e men keɓen ɗo tuugni en.
Tijjani Mbaalo

robotstxt: allowed

filter: keep


text:
Muulde defte Fulfulde ngam janngin’de yonta hannde Ɗemngal ngal hoto ngal maayde, ko huunde nde Hooreejo (Sarkin) Fulɓe Lagos gaddii.
Lagos, Ngeria, Alhajji Muhammad Bammbaaɗo, hooreejo (Sarkin) Fulɓe diiwal Lagos, kadi gardiiɗo Fedde Hooreeɓe Fulɓe Hiirnaange-worgo Nigeria, ardiima uddital wejo defte Pulaar/Fulfulde ñalnde 15 Dewo, Jolal 2020 to wuro Lagos. O feeñinii kulhuli makko he wonnde ɗemngal Pulaar/Fulfulde woni ko e maayrude seeɗa-seeɗa, kono o fodii wonnde ma o daro he no ngal wuurdi.
Kanko laamiɗo Fulɓe Lagos, Muhammad Bammbaaɗo, o siftinii wonnde, he nder Aduna hee, ma won ujunaaje jeegom (6000) ɗemngal ene haale heen, kono keewɗe e majje ngoni ko he maayde e majjude. Yoga e ɗemɗe hannde, kulanaaɗe momtaade ɗee tawetee tan ko he wuro wooto walla nii tawa ko neɗɗo gooto tan heddorii waawde haalde ɗum en. Ɗemngal noon so maayii pinal e daartol joom mum en majjat, sabu ko ɗemngal reeni pinal. Fulɓe noon ko leñol jaajngol, caringol he diiwaan Saahal o kala, tuggude he hiirnaange fay hakkundeere Afrik haa memoyi Maayo-Woɗɗeewo, Fulɓe ene tawee heen. Hayso limoode maɓɓe anndaaka no foti. Kono so yontaaji hannde ɗii kaalaani ɗemngal ngal kadi ndontini ɗum yontaaji garooji maayde ɗemngal ngal jommbaani. Ko ɗuum addani mo pellital muulde defte Pulaar/Fulfulde he kala tolno, ngam mbele sukaaɓe ɓee ene kirjinee he janngude e waawde taraade he maggal . O wiy: “Duɗe janngirɗe ɗee, gaagaa ko ɗe goni lewlewal jeynantoongal ɓiyɓe leñol ngol coñce mum en e kelmeendi ɗemngal mum en, ma ɗe ngon kadi jooɓngol ngon ene yeynoo laawbi fayde he janngo maɓɓe.”


text:
Leyɗeele tati rewo Orop (Danemark, Suwed, Finlannde) ina keewi limtaneede yeruuji moƴƴi to bannge jaŋde, ɓamtaare, njuɓɓudi renndo, weytaare ekn… Yeru, to Danemark jooni, ina waɗɗinaa e sukaaɓe yahrooɓe hakkunde duuɓi 6 e duuɓi 16, janngineede, nder ekkolaaji maɓɓe, binndanɗe paatuɗe e moƴƴinde koɗdigal e yurmondirde.
Ekkaade « yiɗande banndum ko yiɗani hoore mum »
Won yahruɓe yeeso no feewi to bannge yiɗde moƴƴinde gondigal, jurmondiral, moƴƴondiral hakkunde aadee en. Yeru to Danemark. Toon, ina waɗɗinaa e sukaaɓe yahrooɓe hakkunde duuɓi 6 e duuɓi 16, janngineede, nder ekkolaaji maɓɓe, binndanɗe paatuɗe e « waawde anndannde banndum ». Ɗuum woni ko Farayse wiyata « empathie ». Ko ɗum kattanɗe « waawde ƴeewde e hoore mum », ngam waawde wallude neɗɗo, walla faamande ɗum, faamde golle mum keeriiɗe (ceertuɗe eɗe maa). Ɗumɗoo ina addana cukalel waawde teskaade e waɗtude hakkille e woɗɓe, waasa tan ƴeewde hoore mum, ekkoo faamande woɗɓe, faamde caɗeele mum en, mbelemma mum en e mette mum en, ekkoo « yejjitde hoore mum » e waɗtude hakkille e woɗɓe… walla, e raɓɓiɗinaade mbiyen “haɓde e hooram-hooramaagu”.
Sikke alaa mo tinanaani neɗɗo, waawataa yurmaade ɗum saka faabaade ɗum. Danemark noon ina anndiraa wonde leydi ɗo « yimɓe mum ɓuri weytaade » e winndere ndee. Ko goonga wonaa ɗee binndanɗe caabii ɗum, geɗe goɗɗe renndo e faggudu (ina heen peccitagol ngalu leydi) ina heen, kono eɗen paami kam, etaade mahde ɗum e jikkuuji sukaaɓe gila e law, maa wallitoy geɗe keddiiɗe ɗee, hono jurmondiral e ballondiral, e heblude hoohooɓe yurmoytooɓe ɓesnguuji mum en.
E nder binndanɗe hee, sukaaɓe ɓee ekkintee ko janngude, faamde e heɗaade ngonka woɗɓe. Yeru, ɓe kollee nate sukaaɓe woɗɓe wonɓe e sifaaji keewɗi ceertuɗi : yuŋginiiɓe, surwuɓe, hulɓe, weltiiɓe, ñirɓiniiɓe ekn, ɓe mbiyee yo ɓe cifo heen ngonka kala. Ɗuum fof ko mbele aɓe mbaawa « ardinde ballondiral dow daɗndu walla ɓuraa-ɓuraa ». Yontere kala sukaaɓe ɓee ina njannginee ɗum fotde waktu, mbele ɓe mbaawaa « waɗtude hakkille e weytaare heddiiɓe », weytaare yimɓe ɓe ɓe ngondi, heɗaade ɗum en ngam waawde faamde ɗum en no moƴƴi, waasa wiyde ina ñaawira ɗum en faamamuya hoore mum tan, huunde addanoore ɗum janngo e jam ustude hooram-hooramaagu caabotoongu yoorɓerndaagu, e ŋakkeende muñondiral ekn. Sibu so neɗɗo yiɗii hoore mum haa ɓurti, goɗɗo waawaa dañde nokku e ɓernde mum ; “neɗɗo ko maa waawa yejjitde hoore mum seeɗa nde waawa waɗtude hakkille e woɗɓe, yurmaade ɗum en e wallude walla wallondirde e mum en”.
Mbele wonaa ɗuum woni ko Nelaaɗo Alla, (mo Jam e Kisal ngoni e mum) wasiyii juulɓe nde wiyata : « Goongɗingol neɗɗo timmataa so wonaa nde o yiɗani banndiiko, ko o yiɗani hoore makko koo ».
Bookara Aamadu Bah


text:
Gila he lewru Yarkomaa 2019, RFI (Radio France Internationl) fuɗɗiima waɗde jeewte Pulaar/Fulfulde, kadi gila ndeen ɓe podiino wonnde ma ɓe ɓeydu yaajnude jeewte maɓɓe he ɗemngal Fulfulde. Hannde 14 lewru Jolal 2020 ɓe puɗɗiima jeewte kese he ɗemngal Fulfulde, ene jeyaa heen, caaktugol kabaruuji he Fulfulde lawbi nay ñalawma kala. Ko Pulaar woni ɗemngal sappo e jeegoɓal (16ɓl) kaalteengal he RFI.
jokku taro
Like this:
Like Loading...
He yontere yawtunde ndee innde Djaili Amadou Amal ene tawetenoo he jaayndeeji aduna ɗii kala, sabu ko deftere makko nde tiitoonde mum he ɗemngal Farayse woni Les Impatientes nawnoo kawngel “Prix Gancour des Lycéens” 2020. He ngaan saanga min mbaɗiino heen winndannde he lowre amen www.planetfulbe.com, kono ko he ɗemngal Engele. En podaniino taratooɓe men he ɗemngal Pulaar/fulfulde kadi addan’de ɗum en winndannde yaajniide ngam haa ɓe mbaawa ɓeydaade anndude holi gonɗo Jayli Amadu, nde hoodere jaayre he coñce Pulaar.
jokku taro
Like this:
Like Loading...
Hay huunde alaa he nder deftere Allah nde, al -Qur’aan, ko ene riiwta wonnde Allah neliino annabaaɓe ɓaleeɓe. Ɗal boom, sabu Allah wiyde he nder Qur’aan, “Min nelaani annabi so wonaa tawa ko he ɗemngal koreeji (leñol) mum en”, (Qur’aan 14:4) ene addana en wiyde ɓayde ɓaleeɓe ko leñɗi jooma en ɗemɗe, tawat nelaaɓe jippinooma he maɓɓe. Kono sabu coñce Islaam (Arabeeɓe) woownude hakkillaaji men wonnde neɗɗo ɓaleejo ko maccuɗo kadi nelaaɓe e annabaaɓe jaŋtateeɓe he Qur’aan ɓee kala ko Yahuudyankooɓe walla Arabeeɓe waɗi juulɓe ɓaleeɓe ene koɗni he hakkillaji mum en wonnde annabaagal e nelal ko ɗiin leñɗi tan keerorii ɗum.
jokku taro
Like this:
Like Loading...
Lagos, Ngeria, Alhajji Muhammad Bammbaaɗo, hooreejo (Sarkin) Fulɓe diiwal Lagos, kadi gardiiɗo Fedde Hooreeɓe Fulɓe Hiirnaange-worgo Nigeria, ardiima uddital wejo defte Pulaar/Fulfulde ñalnde 15 Dewo, Jolal 2020 to wuro Lagos. O feeñinii kulhuli makko he wonnde ɗemngal Pulaar/Fulfulde woni ko e maayrude seeɗa-seeɗa, kono o fodii wonnde ma o daro he no ngal wuurdi.
jokku taro
Like this:
Like Loading...
He nder cappanɗe jawtuɗe ɗee (1960-2020) ene teskaa pelle keewɗe cosaama heen ngam daranaade ɓamtaare ɗemngal Pulaar/Fulfulde e ƴellitaare pinal Fulɓe. Woon heen ko pelle ngenndiije jogiiɗe peŋɗe e cate he nder keeri leyɗeele mum en, goɗɗe heen nii ko taƴti keeriije denndinɗe dowlaaji keewɗi walla terɗe jeyaaɗe he leyɗeele ceertuɗe; kono won heen ko goomuuji haralleeɓe jogiiɓe payndaale laaɓtuɗe e jiyanɗe he holno ɗeen payndaale njettortee.
jokku taro
Like this:
Like Loading...
Hol mo fuɗɗi binndol walla hol no binndol fuɗɗorii? Hol to fuɗɗii e hol nde fuɗɗii? Jaabowol ɗee laaɓnde ene seerta fawaade e hol mo laaɓndi ɗa. E Egypt ɓooyma, daarti maɓɓe ene kabra wonnde ko gooto e allaaji maɓɓe biyeteeɗo Thoth (Sawti walla Jewti walla ko haɗi boom mbiyen Yeewti, ene janngiree no seerti) ko kanum fuɗɗi binndol.
Jokku Taro
Like this:
Like Loading...


text:
Jaaynde Fooyre Ɓamtaare waɗiino nelaaɗo mum to wuro Daawalel, Daawa e Yakumbaawa ngam hawritoyde e garal Alhajji Baaba Maal. Nelaaɗo jaaynde ndee dañorii fartaŋŋe jiiɗodaade e gorko biyeteeɗo Medda Jaañ, naalanke ganndaaɗo, baɗɗo golle tiɗɗo, dañnooɗo hanki e nder hanki, faggitii kadi hannde e nder hannde. Joɗnde ndee waɗnoo ko ñalnde aset 11lewru bowte hitaande 2014.
Medda Jaañ jaɓii resndude nguurndam mum jaaynde Fooyre Ɓamtaare ko aldaa e ɗawre gila nde ƴetti naalankaagal, pille belɗe e mettuɗe haa heɓi ɗo o yahranta Alla ɗoo.
Fooyre Ɓamtaare: Medda Jaañ, caggal calminaali e koofnaali, mboɗo yiɗi innito-ɗaa mbele wonande ɓe nganndaano ma ɓee, ena keptina oo mo Fooyre Ɓamtaare jooɗodii.
Medda Jaañ : Miin, biyetee-mi ko Medda, nginniraa-mi ko taani am, baaba mum neene am. Jaañ ko yettoode nde tawru-mi baaba am. Neene am wiyetee ko Malaaɗo Medda Saajo. Baaba am wiyetee ko Aamadu Hammadi Mayram Abbaas. Njibinaa mi ko e hitaande 1939, ɗoo e Daawalel.
F.Ɓ: hol hitaande ƴettu-ɗaa walla naat-ɗaa e naalankaagal e hol mosol walla ɓodol ngol ndew-ɗaa haa ngontu-ɗaa naalanke timmuɗo?
M J : Ƴettu-mi naalankaagal ko e hitaande 1959. Oon sahaa mboɗo yahra hakkunde duuɓi 19 e 20. Ƴettu-mi naalankaagal kadi ko e Daawalel. Naalankaagal ngal kadi ardi ko e doggere boombi. Kala ɗo boombi wuro ndenti, ena motta jamma, miin e mawni am ena wiyee Alasan Yero e giƴi am gooto ena wiyee Siñcu Faati, min tawoya ɓe, min kiira amde.
Alla itti ɗum, hoddiro ngoo ena yettoo, tir-mi moolo, ngon-mi e hoɗde. Caggal ɗum ɗannii-mi, pay-mi Ndakaaru, kawru-mi e lappol Aali Hammadi Aali Sih ena jeyaa Sahre Sukki, naat-mi heen. Min ngondi fotde hitaande, min ceerti, pay-mi Mbuur. Taw-mi toon biyeteeɗo Geni ena wondi e Sammba Lettel e Sitaa Sammbu, min mbaɗdi lappol. Min ngondi kadi ko Alla haajnoo, ngartu-mi e Daawalel. Ɗannitii-mi, ɓooytaani, mawni am Sammba Usmaan, abbii mi, artiri mi. Ngon-mi ɗoon e wuro hee kono tawi yiɗde naalankaagal ngal ena woɗɗoyi e am. Mbaɗtu-mi yahde e gure saraaji ɗii ko wayi no Feeralla, Mbahe, Ñaabina, Fonndu, Haymedaat, Siñcu Aamadu Mayram, Rufi Aawdi, Jorbowol, Jowgel, Caski, Njafaan, Hoore Foonde, ɗoon haa Goli e Njaakiri.
Mboɗo yaha, mboɗo arta, kadi Alla itti mi e ɗuum, njah-mi Kayhayɗi, taw-mi toon Rafaa Ac, ƴettu-mi ɗum, min ngondi. Ko toon Muktaar Siddi Sih e Muusaa Gise to Mbotto, Muusaa Sala Gaajo to Hoore Foonde e Ŋarwinoowo Jallo to Fonndu, tawi min, min mbaɗi lappol. Ko ndeen hitaande woni nde Fedde Elmuuna to Ndakaaru itti mi Kayhayɗi, nawi mi Ndakaaru. E oon sahaa, Baaba Njoolooy e Jaaltaaɓe Gaajo en ko e mawɓe ndeen fedde njeyaa. Lappol am salii yahde, miin gooto njah-mi, taw-mi toon Aamadu Gawlel mi njippoyii Jaaltaaɓe Gaajo. Ko ndeen hitaande Wanngo yalti. Ko miin Medda fenti Wanngo, waɗti ngamri darnde, njahdoori e noosal tuuba mawba. Ngittu-mi wanngo noon ko e“ ar, dah dalli” mo Bellel Daali en njimatnoo, ngamatnoo oo.
Alla waɗi kiirɗeeli ɗi min kaaldunoo ɗii ngasi, ngartid-mi e Aamadu Gawlel. Ko ndeen woni nde nanngu lappol Daande Maayo, rewo e worgo.
F. Ɓ : Ena gasa tawa e oon sahaa ngonno-ɗaa ko e horde kattanɗe maa to bannge naalankaagal kono Medda hol no fuutankooɓe njaɓɓorino maa ndeen?
M.J : Ko goonga njahatnoo-mi ko yiyde aduna kono mi hawrii e jamaanu belɗo, mi yiyii yimɓe moƴƴuɓe, naŋtiiɓe e faayidaaji mumen. Kala teddungal no fotiratnoo walla no sifortonoo, miin Medda, mi teddinaama e ndee Daande Maayo. Woon e pille walla e ñalaaɗe ɗe mbaɗdaa-mi mboɗo hula hay siimtude ɗumen e jeese ɓe tawanooka. Mboɗo waawi wasaade wonde e nder yonta mo kawru-mi alaa naalanke mo potnoo-mi neemaa, hay e ooɗoo sahaa hannde ne kay, ena limoo.
F. Ɓ : Hol e naalankooɓe ɓe meeɗno-ɗaa wondude tawi pille ngondiigu mon ena ngoppi batte e nguurndam maa haa hannde?
M.J : Naalankooɓe ɓe meeɗnoo-mi wonduɓe, batte mumen keddii e am haa hannde ko Bellel Daali e Barka Lihdo. Ɗum noon ko gila to bannge rokkude naalankaagal fotde mum, waawde ngondiigu, welde daaɗe e haa waawde amde. Kamɓe ɗiɗo fof ɓe njeyaa ko Waalalde. Nan-mi ɓe ko Ɓoggee, nootitii-mi e maɓɓe, min ngondi. Oon sahaa, ɓe njimatnoo ko “ar, dah dalli, dalli suma luuɓa”. Gamoowo oo jooɗotonoo ko e leydi, ena weddoo koyɗe. Haa juuti, Hammadi Koolaaɗo ari ena ummorii Haayre Golleera, tawi min ɗoon. Oon sahaa noon ko gila mi beraaki tawo ko almuudo. Nde mberii-mi ndee ne ko ɓe ngondunoo-mi to Kayhayɗi ɓee ɓuri teskinde e nguurndam am.
F. Ɓ : Hol e leyɗeele ɗe njilloyi-ɗaa tawi ko to batte naalankaagal nawno maa?
M.J : Naalankaagal nawii kam e nokkuuji keewɗi e nder leydi Senegaal e Gammbi. Mi waɗii ko heewi e leydi Mali, mi ɓooyii e diiwaan Jommbugu fayde Ñooro Laamiiɗo Juulɓe. Mi yahii haa Gine Aamadu Seeku Tuure. Eeh, wowru kay yul hannde kono kay ruggiino!
F. Ɓ: Gine kay maa a taw wonaa naalankaagal nawno maa toon?
M.J. : Naange am saaftiima e nder Mali haa koolol ena yuɓɓinee to leydi Gine, naalankooɓe mawɓe ena cuɓee, diiwaan ɗo ngonnoo-mi ɗoo wiyi ko maa mi toɗɗee e yahooɓe ɓee. Njahdu-mi ko Fanta Demmba, Aali Farka Tuure e debbo goɗɗo ena wiyee Mokontaake. Min ngoni Gine haa ko nawnoo min koo gasi, min mbiyi emin koota, Ginenaaɓe nanngiti min, yo min ngontu ɗoon emin pijana ɗumen, min calii, ɓe njumi min e laamu, min cokaa. E oon sahaa ko e laamu cañngu Seeku Tuure wonnoo. Min ngonii balɗe 17 e kasoo. Alla waɗi dillere ndee mawni haa kabaaru oo yanoyi e Moodibo Keytaa gardinooɗo leydi Mali e oon tuma. Moodibo waɗi nulaaɗo dariiɗo, jontaaɗo, mo konngol mum huutortee e hakkunde leyɗeele ena wiyee Suleymaani, ari Gine. Kikiiɗe mum, min ngoppitaa, min mbaɗtaa e ndiwoowa, min payti Mali.
F.Ɓ: Jooni kam ko aan yerƴi en e lowre caɗeele kono kay ena anndaa kala naalanke mawɗo, dowluɗo darinooɗo darnde maa ndee waasataa hawra e caɗeele ɓurtuɗe gila e ngañgu haa e dabare. Mbele aan Medda won ko njiy-ɗaa heen e caɗeele walla alaa?
M.J: Naalanke ko neɗɗo tan. Kala ko jommbata neɗɗo meho ena jommba naalanke, so mbelemma mum walla so mettere mum. To bannge nguurndam naalanke, en meeftii e mbelemmaaji dañonooɗi kono firtaani mi hawraani e caɗeele. Mi waɗdaama golwole joy teskinɗe. Heen ɗiɗi ko e haala tan kaaɗi. Keddiiɗe ɗee ko dabare tampinɓe mi no feewi. E golle tampinɗe mi ɗee, ngollaa mi heen goote ko to Ndakaaru, ɗe ngittoyaa ko Gawdal to Ceerno Paate. E oon sahaa njahdu-mi ko e Alfaa Bammbaaɗo. Dabare ɓuri bonde ɗee ko korte ngonnoo. Mbeddaa mi ɗe ko Mali. Mi jooɗiima lewru e balɗe 19 mi waawaa haalde kadi so mi ndaarii neɗɗo hay mo nganndunoo-mi, mi heptintaa. Ɗeen golle ceertoy-mi e mumen ko to Beledugu. Goɗɗe ɗeen ko to leydi Gine, mbaɗdanoo-mi.
F.Ɓ: Medda Jaañ, hol no foti baaruuji ɗi pentu-ɗaa?
M. J: Ko miin fenti wanngo, njimri mum e ngamri mum. Ko miin yimi Dammboowel e Miijo e Daawalel. Ko miin lollini “ aloo regerege, taasiyoo puñcaŋ, maayo waɗii ndiyam….! Ndiin njimri nanirnoo-mi ndi ko biyeteeɗo Pennda Budal ena jeyaa Ngijilon. Mi ɓamtii njimri keewndi kono ɗiiɗoo baaruuji kam ko miin fenti ɗi, mi renndaani ɗi e hay gooto.
F.Ɓ: Tuugnaade e humpito naalanke nayeejo ngo njogi-ɗaa, hol yitere walla hol ñaawoore nde ñaawataa naalankooɓe hannde ɓee?
M.J: Mboɗo waawi wiyde sukaaɓe naalankooɓe hannde ɓee kawrii e jawdi, kawrii e kaalis e comci jooɗɗi kono ɓe kawraani e neema naalankaagal. Mboɗo waawi wiyde ko yontaaɓe, ko ɓe dañɓe, yiɗaaɓe ɓe hono mumen ngalaa kono ɓe ngalaa pinal naalankaagal. Kawri e pinal, kawri e neema naalankaagal ko minen. Sinno oon sahaa wonnoo e hakkillaaji amen ko faggaade tan, tawnoo ko etasuuji e otooji, jawdi ndariindi e leliindi cariima sabu ndeen buuɗi sappo tan ena kumtatnoo haaju. Kamɓe ɓe kawri ko e kaalis wontii huɗo.
F.Ɓ: Hol wasiyaaji ɗi huccitintaa e sukaaɓe naalankooɓe wonɓe hannde e dingiral ɓee, Medda Jaañ?
M.J: Kamɓe naalankooɓe ɓee yo ɓe tiiɗno sabu naalankaagal wayi ko no comcol danewol nii, ena yaawi gakkude. Geɗe tati naalanke ena foti taaraade ɗe:
1- Yaawi bonnude martaba naalanke fof ko rewɓe. So naalanke tabaaki feeñde e maɓɓe, jooni-jooni golle mum mbona.
2- Ko mbon-ɗaa nehdi koo fof, jogo gacce e mawɓe, ndokkaa ɓe hurum.
3- So tawii ko a ɓiy juulɗo, ko keñi-ɗaa e yahde fijirde koo fof, so a salligto walla so a taamoto, juul waktu oo ko adii nde naatoytaa e dingiral.
Medda Jaañ, Fooyre Ɓamtaare ena wiy maa a jaaraama. Yo Alla juutnu nguurndam maa mbele aɗa ɓooya duusde leñol ko juuti.
Ƴetti yeewtere ndee ko Njaay Saydu Aamadu


text:
Hanki, 18 feebariyee 2010, laamu ɓorƴitaama e juuɗe Mammadu Tañjaa. Koninkooɓe folluɓe laamu ɓe, njowii doosɗe leydi ndi (ɗe Mammadu Tañjaa waylunoo), ɓe pusi denndaangal juɓɓule goodnooɗe. Ɓe cosi ko njuɓɓudi mbiyeteendi Diiso Toowngo Gartirgol Demokaraasi (CSDR). Ardii nguu mbayliigu ko kolenaaji tati : biyeteeɗo Jibriila Hima Haamiidu (Pele),
Hanki, 18 feebariyee 2010, laamu ɓorƴitaama e juuɗe Mammadu Tañjaa. Koninkooɓe folluɓe laamu ɓe, njowii doosɗe leydi ndi (ɗe Mammadu Tañjaa waylunoo), ɓe pusi denndaangal juɓɓule goodnooɗe. Ɓe cosi ko njuɓɓudi mbiyeteendi Diiso Toowngo Gartirgol Demokaraasi (CSDR). Ardii nguu mbayliigu ko kolenaaji tati : biyeteeɗo Jibriila Hima Haamiidu (Pele),
Adamu Haaruuna e Gukoy Abdel Kariimu. Ɗiɗo adanɓe ɓe ina njeyanoo ewaklitnooɓe laamu e hitaande 1999.
Ina anndaa wonde kala «baɗoowo ko helaa, waɗetee ko ko yiɗaa». Mammadu Tañnjaa wiyanooma alaa. Wiyi kam tey ! Hol ɗuum ? Waylude doosɗe leydi Niiseer ngam heddaade elaamu haa bada. So wonaano jarabi, laamiiɗo duuɓi sappo ina fotnoo yoneede, woppirajappeere laamu e teddungal, gila woppiniraaka ottooje.
E ɗiiɗoo duuɓi ɗiɗi cakkitiiɗi, gila ut 2008, caggal kuudetaa Muritani, «Afrik Farayse» (Afrik gonnooɗo e njiimaandi Farayse) woni ko yiriinde bonnde : koninkooɓe inan polla laamuuji, hooreeɓe leyɗe arɓe e kommbol maayde ina mbiya ina nangtoo e laamu. Doggol ngol juutii : Muritani, Gine Konaakiri, Gine Bisaawo, Madagaskaar, Niseer, Senegaal, Koddiwaar … Ɗum ina gasa tawa won doole ngoni caggal majjum. Heewɓe njomniima ko anndiraa « Françafrique » ko.
Mammadu Tañjaa noon, ko tiiɗkoyaagu mum lepti ɗum. Walla tawa won ɗo ɓaarinoo ɗo tiiɗi. Heewɓe ina mbiya wonde ko nafooje faggudu leydi Farayse, hono oogirɗe Iraaniyoom, ngoni sabaabu nangtagol makko e laamu. O fotnoo joofnude manndaa makko ko e ndeeɗoo hitaande, o wayli doosɗe leydi ngam heddaade heen haa cay. Suudu sarɗi leydi makko salii, o fusi ɗum. Diiso doosɗe, wiyi ko o waɗi ko rewaani laawol, o fusi ɗum. Pelle politik leydi ndi kam e senndikaaji fof, njeertini mo, o salii heɗaade ɗum en. Jooni kam o haaytii hay timminde manndaa makko saka ɓeydude ɗum. Kanko e Dadis kam, ɓe memiima. Heddii, ko heddiiɓe ɓe. Aɓe poti tan yenaneede, so neɗɗo udditii damal, waawaa wiyde ko kam rewata heen : damal kuudetaaji udditiima, heewɓe maa corko heen.
Nduwoto-ɗen tan, ko nde Alla lonnginta koninkooɓe Niseer dartinde laawol e leydi he : ɓe ndiisnondira e Niiseernaaɓe kala e sifaa no ɓe ndeftinirta leydi maɓɓe laawol, woni ɓe ngartira doosɗe leydi goodnooɗe gila adan ɗe : hay laamɗo gooto diwataa manndaaji ɗiɗi.
Bookara Aamadu Bah


text:
E wiyde jaaynde Mauriweb, won banndum hooreejo leydi oo rokkaa leydi, dokkal panndungal e nder Tararsa. Ɓe mbiyi oon mooltii ko e sosiyatee toppitiiɗo ndema biyeteeɗo RIM Fruit Rooso. Jeyi RIM Fruits Rosso ko denɗum hooreejo leydi biyeteeɗo Seek wul Laahah. Ɗumɗoo fellitaa ko e batu hilifaaɓe ñalnde 6 feebariyee 2017. Kono ko e batu hilifaaɓe njooɗinoongu ñalnde alkamiisa 6 oktoobar 2016 oon sosiyatee tottanoo ndiin leydi e sifaa luɓal. Hakkunde batuuji ɗiɗi ɗii ko lebbi nay (4) fat ! Ɗumɗoon noon ina luutndii ko sariya yamiri koo, sibu dekere t° 2010-080 pirtuɗo, lomtii dekere t°2000-089 ƴettaaɗo ñande 17 suliye 2000 ciynoowo ordonaas t°83–127 mo ñalnde 5 suwee 1983 jowitiiɗo e juɓɓitingol jeyi leydi, wiyi, e nder kuulal mum 59 “ina waɗɗii dokkaaɗo leydi e mudda, gollaade ndi e nder mudda duuɓi joy dewondirɗi, so wonaa tawa haɗi ɗum ko ngantu teeŋtuɗo walla pooftingol leydi ngol goomu toppitiingu leydi taƴngu oon hattan teskii”.
Kono kuulal 92 oon sariya kañum ne wiyi : “Luɓaaɗo leydi ina waawi rokkeede ɗum pandungal so ɗaɓɓii ɗum caggal nde teskaa o tabitinii tuugnorgal moƴƴingol leydi ndii e mudda toɗɗaaɗo e kuulal 57 dow ngal. So tawii tottirgol panndungol e mudda leydi ndii waɗiranoo ko ngam golle ndema, dokkirgol panndugal ina waawi heɓreede e sifaa keeriiɗo caggal nde tottiranooɗo e mudda oo ɗaɓɓi ɗum ko adii nde lajal ngal joofata, so tawii kay nokku oo remaama ko ina tolnoo e duuɓi tati dewondirɗi tawi goomu taƴngu oon hattan ina teskii ɗum.”
Ko ɗoo kaawis oo woni : hol no duuɓi 3 ngontiri lebbi 4 ? Mauriweb wiyi “kaawis oo ina newii faamde. Jeyi sosiyatee RIM FRUIT Rosso ko Seek wul Laahaa (banndum gorko Foyl wul Laahaa) wondude e gollooɓe españoolnaaɓe.
Leydi ndi o rokkaa ndii ko 70 ha. Ɓe nganniyii remde heen ko legimaaji, tee ko jeeyoyteeɗi ko ɓuri heen heewde caggal leydi (yeru Orop). Yanti heen “ko ndee lowre idotoo naftoraade golle peewnugol ngesa Begemuun (miliyaaruuji ɗiɗi ugiyya pawɗi tawi ko e bidsee laamu)”. RIM Fruit yondinaaki e ɗumɗoo tan sibu “Seneraal wul Maami gardiiɗo kuuɓtodinɗo duwaan ina waɗɗini e sosiyatee gooto holanndenaajo gonɗo to Saint Louis Senegaal jeeyoyoowo dene e ñabbe to Orop, yoɗɓe RIM Fruit 1 000 ooroo kamiyoŋ kala. Ndii njoldi totteteendi RIM Fruit alaa hay hujja dagiiɗo gooto, so wonaa tan ndi fayi ko e jeyba banndum Persidaa Rippoobilik”, e wiyde Mauriweb.
Muttaar


text:
Ƴamɗe feere feere
Deftere Allah sanjaama na?
A meeɗi nango goɗɗo wi’a “Yimɓe sanjake Deftere Allah – waato Tawreeta, Jabuura e Linjiila”? Ɗum gooŋga na? Deftere Allah nde en njogoto hannde, nde feerortiri bee Deftere Allah nde yimɓe ɓooyma njogake na? Haa toy fuu a tawata julɓe ɓe mbiꞌete Deftere Allah nde tokkiiɓe Iisa Almasiihu njaŋgata hannde naa ɗum Deftere Allah nde ɓooyma ngam Deftere man nde sanjaama. Sey a ƴama hoore ma kadi – Moy sanji Deftere Allah? Wakkati nde o sanji ɗum? Haa toy Deftere Allah arandeere haa en annda fakat to Deftere man sanjaama? To a yiɗi faamgo goonga dow haala ka sey a tokko jaŋngugo haa ɗo.
Ko winndooɓe Deftere Linjiila mbinndino, ɗum gooŋga na?
Woɗɓe mbiꞌata ko winndaama nder Deftere Linjiila ɗum pewe tan, a waawataa hoolaago binndi ɗiꞌi. E an – noy numɗa? Windooɓe Linjiila ɓe pukaraꞌen Iisa Almasiihu – ɓe ngondino bee maako, ɓe nyaamdi bee maako, ɓe ngiꞌi kaayeefiiji maako bee gite maɓɓe, ɓe nani mo bee noppi maɓɓe, ɓe meemi mo bee juuɗe maɓɓe. Nden kam, ɓe mbinndan pewe dow maako na, malla ɓe mbinndan gooŋga na? To a yiɗi faamgo gooŋga dow haala ka sey a tokko jaŋngugo haa ɗo.
Ɗum gooŋga na, Iisa Almasiihu maayaay haa leggal gaafaaŋgal?
Fodde Deftere Allah Linjiila e seedamku tokkiiɓe Iisa Almasiihu, fakat Iisa Almasiihu maayi wakkati o ɓilaama dow leggal gaafaaŋgal. Ammaa woodi ƴimɓe feere ɓe njaɓataa haala ka, ɓe ɗon mbiꞌa Iisa Almasiihu maayaay haa leggal gaafaaŋgal. Woɗɓe ɗon mbiꞌa goɗɗo feere maayi haa pellel maako, malla Allah sanjiri Iisa bee goɗɗo nanduɗo bee maako mo maayi haa pellel maako. Woɗɓe feere ɗon mbiꞌa wakkati Iisa Almasiihu ɗonno dow leggal gaafaaŋgal o faɗɗaamano nden wakkati o ɗonno waali nder yenaande o heɓtino semmbe maako fahin. Nden kam, haa toy gooŋga woni? Iisa maayi haa leggal gaafaaŋgal, malla o maayaay na? To a yiɗi faamgo gooŋga dow haala ka sey a tokko jaŋngugo haa ɗo.
Ngam ɗume haani Iisa Almasiihu maaya haa leggal gaafaaŋgal?
A meeɗi numugo dow maayde Iisa Almasiihu na? A meeɗi ƴamugo hoore ma “Koni tokkiiɓe Iisa Almasiihu ɗon mbolwa tum dow maayde maako?” Maayde Iisa Almasiihu woni caɓɓawal nuɗɗinki maɓɓe. Ngam ɗume tokkiiɓe Iisa Almasiihu mbiꞌata doole Iisa Almasiihu maaya haa leggal gaafaaŋgal? Woodi ko saawi nder haala man a meeɗaay faamugo na? To a yiɗi faamgo gooŋga dow haala ka sey a tokko jaŋngugo haa ɗo.
Iisa Almasiihu woni Ɓiɗɗo Allah na?
Tokkiiɓe Iisa Almasiihu mbiꞌata Iisa woni Ɓiɗɗo Allah, fodde ko ɓe tawata nder Deftere Linjiila. Ammaa yimɓe, ɓen ɓe tokkataa Iisa Almasiihu, njaɓataa haala kaꞌa ngam fodde faamu maɓɓe Allah danyataa ɓiɗɗo. E noy Iisa Almasiihu woni Ɓiɗɗo Allah kadi? A meeɗi ƴamugo hoore ma “Iisa Almasiihu woni Ɓiɗɗo Allah na, malla waɗataako na?” . A faami fakat ko saawi nder innde “Ɓiɗɗo Allah” na? To a yiɗi faamgo gooŋga dow haala ka sey a tokko jaŋngugo haa ɗo.
Ɗume Iisa Almasiihu wi’ani hoore mum?
To a ƴami koo moy nder duniyaaru “Ɗume a numata dow Iisa Almasiihu?”, a heɓan jaawaabu feere feere. Ammaa to a ƴamino Iisa Almasiihu ƴamol ngol, noy o jaabeteno? To a ƴamino mo “An, a moy?”, ɗume o wi’eteno? To a yiɗi faamgo gooŋga dow haala ka sey a tokko jaŋngugo haa ɗo.
Ko maayni Annabi Iisa?
Buuba wari haa moodibbo Ibraahiim ngam o ƴama mo dow maayde Annabi Iisa. A jaŋngan ngeewta maɓɓe haa ɗo.
To a yiɗi jaŋngugo dow haala ka fahin bee Français sey a tokko jaŋngugo haa ɗo.


text:
6
Landal fii Ɲalaande Fowteteende nden
1 E aseweere goo, ɗun ko *ɲalaande fowteteende nden, hari Iisaa no rewude e gese ngawri, taalibaaɓe makko ɓen no woocora cawti ɗen gese, worsa ɗi, ɲaama. 2 Fariisiyaaɓe* goo wi'i: «Ko honɗun waɗanton koo ko dagaaki e ɲalaande fowteteende nden?»
3 Kono Iisaa jaabii ɓe, wi'i: «Hara on jangaali ko Daawuuda waɗunoo kon fewndo o weelaa, kanko e yimɓe wondunooɓe e makko ɓen? 4 O naati ka nder suudu Alla, o ƴetti bireediije weeɓitaaɗe fii sadaka ɗen, o ɲaami ko daganinoo *yottinooɓe sadaka ɓen tun kon, o okkori kadi wonduɓe e makko ɓen.» 5 Onsay o wi'i: «Ko *Ɓii-Aaden on woni jom ɲalaande fowteteende nden.»
Fii no Iisaa Selliniri Maaya-Jungoojo
6 E aseweere goo, Iisaa naati ka juulirde, o woni e jannugol. Tawi goɗɗo no nder ton mo jungo mun ɲaamo maayi. 7 Nde tawnoo jannooɓe fii Sariya on ɓen e Fariisiyaaɓe ɓen no faalaa heɓude ko ɓe lamitora, ɓe tooɲa Iisaa, tawi hiɓe ndaara si o ɲawnday e asewe, ɗun ko ɲalaande fowteteende nden. 8 Kono tawi Iisaa no andunoo ɗin miijooji maɓɓe. Onsay o wi'i maaya-jungoojo on: «Immo daroɗaa ka hakkunde ɗoo.» On immii, darii.
9 Onsay Iisaa wi'i ɓe: «Mi landike on, hara no dagii ka goɗɗo waɗa ko moƴƴi maa ko boni, danda wonkii maa wona sabu makki e aseweere?» 10 Onsay o ndaari ɓe fow, o wi'i on neɗɗo: «Fontu jungo maa ngon.» On fonti ngo, jungo makko ngon selli. 11 Ɗun tikkini Fariisiyaaɓe ɓen e jannooɓe fii Sariya on ɓen fota, ɓe woni e yeddondirgol ko honɗun ɓe waɗata Iisaa.
Fii no Iisaa Suɓori Sahaabaaɓe mun ɓen
12 E nder ɗen balɗe ɗon, Iisaa yaari ka fello fii toragol Alla, o waali toraade. 13 Ɓay weetii, o noddi taalibaaɓe makko ɓen, o suɓii sappoo e ɗiɗo e maɓɓe, o toɗɗii ɓe *sahaabaaɓe: 14 ɗun ko Sim'uunu, on mo o jammi Petruusu, e Andaraawu neene-gooto Sim'uunu on, e Yaaquuba e Yuuhanna e Filiipu e Bartolomaawu 15 e Matta e Tooma e Yaaquuba mo Alfaa e Sim'uunu tawdaaɗo e fedde *Zelotiiɓe ɓen, 16 e Yahuuda mo Yaaquuba e Yudaasi Iskariiyu, janfoytooɗo mo on.
Fii Waaju ngun ka hoore Fello
17 Iisaa jippodi e ɓen taalibaaɓe ɓe o suɓii, o darii e nokkuure ndeylere ka falo. Tawi taalibaaɓe makko ɗuuɗuɓe no e nden nokkuure, wondude e jamaa moolanaaɗo iwruɗo e cenɗe ɗen fow e diiwal Yahuuda ngal e saare Yerusalaam nden e ɗii baŋŋeeji Tiiri e Siduuna ka daande baharu. 18 Ɓen ko arnooɓe heɗagol mo e fii ɲawndegol ɲabbeeli mun. Ɓe jinna tampinnoo ɓen sellinaa. 19 Awa kadi mo kala e maɓɓe no faalanoo mo meemude, ɓay himo wondunoo e bawgal ɲawndaynoongal ɓe fow.
20 O ɓanti gite makko ɗen, o ndaari taalibaaɓe ɓen, o wi'i:
«On malii yo onon miskinɓe,
ɓay *laamu Alla ngun ko onon wonani.
21 On malii yo onon weelaaɓe fewndo ɗoo,
ɓay on harnoyte.
On malii yo onon wullooɓe fewndo ɗoo,
ɓay on weltoyto.
22 On wonay malaaɓe nde yimɓe ɓen aɲi on
e nde ɓe raɗii on, ɓe yenni on,
ɓe ɲiddini inɗe mon ɗen sabu Ɓii-Aaden on.
23 Nden ɲande, weltee, jiɲon welo-welo,
ɓay hiɗon maranaa njoddi mawndi ka kammu,
ko fii ko nii kadi mawɓe maɓɓe ɓen warraynoo annabaaɓe ɓen.
24 Kono bone wonanii on onon alɗuɓe ɓen,
ɓay on hendike neweende ko mon kon!
25 Bone wonanii on onon ɓee haaruɓe jooni,
ɓay on weeloyte.
Bone wonanii on onon ɓee jalooɓe hande,
ɓay on yoomoyay wullon.
26 Bone wonanii on nde yimɓe ɓen fow wowli on ko moƴƴi,
ɓay ko non mawɓe maɓɓe ɓen wowliraynoo
fii ɓee waɗitiiɓe annabaaɓe.»
Fii Yiɗugol Ayɓe mun
27 «Kono min mi wi'ay on yo onon ɓee heɗiiɓe lan: Yiɗee ayɓe mon ɓen, moƴƴoɗon e aɲuɓe on ɓen, 28 du'anoɗon huɗooɓe on ɓen, toranoɗon tampinooɓe on ɓen. 29 Mo bantike ma e waɓɓugo, tuɗan mo ngoya kadi. Mo jattii ma waramba, wota a haɗu mo ƴettude fokiya on kadi. 30 Okkor kala toriiɗo ma, hara kadi a ƴantaali ko maa kon e juuɗe jattuɓe ma ɓen. 31 Waɗanee yimɓe ɓen wano faaliraɗon yo ɓe waɗan on non.
32 «Si on yiɗii yiɗuɓe on ɓen, haray ko moƴƴere honde heɓoyton? Ko fii hay junuubankeeɓe ɓen no yiɗi yiɗuɓe ɓe ɓen. 33 Si on moƴƴike e moƴƴiiɓe e mo'on ɓen, haray ko moƴƴere honde heɓoyton? Hay junuubanke'en ko non warrata. 34 Si on ɲawlii ɓe tanƴiniɗon yoɓitay on ɓen, haray ko moƴƴere honde heɓoyton? Hay junuubanke'en ɲawlindiray fii yo ɓe yoɓitindir. 35 Kono yiɗee ayɓe mon ɓen, waɗanon ɓe ko moƴƴi, ɲawlon ɓe hara on habbaaki yoɓiteede. Ɗun on heɓoyay njoddi mawndi, wonoyon kadi ɓiɓɓe Jom Ɓural on, sabu himo moƴƴani dulluɓe ɓen e bonɓe ɓen. 36 Wonee yurmeteeɓe wano Baaba mon Jom Ɓural on woniri Yurmeteeɗo non.»
Fii Ɲaawitagol
37 «Wota on ɲaawu, ɗun on ɲaawetaake. Wota on felu, ɗun on feletaake. Yaafee, ɗun on yaafoyte. 38 Okkee, ɗun on okkorte. On etirante sariyaare yeɗɗunde, timmunde, yeƴaande haa juuri, waɗaneɗon ka jiifaaji mon. Ko fii ko sariyaare nde etirɗon nden etiranteɗon.»
39 O wowlani ɓe ngal misal ɗoo, o wi'i: «Hara bunɗo no waawi ɗowude bunɗo? Hara ɓe ɗiɗoo non ɓe yanidaali e nder ngayka? 40 Taalibaajo ɓuraa karamoko mun. Kono kala taalibaajo eltiiɗo wa'ay wa karamoko mun.
41 «Ko honno yiirataa lojol wongol ka yiitere musiɗɗo maa on, hara a yi'aali falimawal wongal ka yiitere maa ngal? 42 Ko honno wawrataa wi'ude musiɗɗo maa: ‹Musiɗɗo, accu mi ittane lojol ngol ka yiitere maa›, hara an, a wattanaali yiila e falimawal wongal ka yiitere maa ngal? Ko an yo faasiqiijo, ittu taho falimawal wongal ka yiitere maa ngal, onsay non a yi'ay no ittiranaa musiɗɗo maa on lojol wongol ka yiitere makko ngol.»
Misal Ƴettaangal e Leggal e Ɓiɓɓe Mun
43
«Leggal moƴƴal rimataa ɓiɓɓe bonɓe, wano non kadi leggal bongal rimataa ɓiɓɓe moƴƴuɓe. 44
Leggal kala no anditiree ɓiɓɓe mun: ko fii on ittataa ƴibbe e bulle-koɲon, wano non kadi on ittataa sungalaj
e bulle-bete. 45
Neɗɗo moƴƴo on yaltinay moƴƴere ka moƴƴuki ɓernde mun, neɗɗo bonɗo on kadi yaltina bonki ka bonki mun, ko fii ko ko heewi e ɓernde woo hunduko wowlata.»
Fii Ɲinnugol Waajuuji ɗin
46 «Ko fii honɗun noddanton mi ‹Koohoojo, Koohoojo›, hara on waɗataa ko mi wi'i on kon? 47 Kala neɗɗo arɗo e an, nani waajuuji an ɗin huutori ɗi, mi hollay on no on wa'i. 48 On no wa'i wa darnuɗo suudu. Hara o jasu gaawol luggungol haa e fetere, o fuɗɗii ɗon mahude. Nde waamere nden waɗi, ndiyan ɗan ari e suudu ndun, ɗan waawataa ndu dillinde, ko fii daroodi mayru on no tiiɗi. 49 Kono kala nanuɗo konguɗi an ɗin, huutoraali ɗi, on no wa'i wa darnuɗo suudu ndu jasanaaka gaawol. Ilol ndiyan ɗan hawri e mayru tun, ndu yani kisan, fii mayru on mula few.»


text:
Banndiraaɓe tadduɓe,
Ɗuuɗuɓe e mon winndii lamndike men ko waɗi Peeral addaali kesum gila e hitaande yawtunde,
Banndiraaɓe tadduɓe,
Ɗuuɗuɓe e mon winndii lamndike men ko waɗi Peeral addaali kesum gila e hitaande yawtunde,
sabaabu mum woni Peeral hakanooma e lewru yunaayiru 2013, template mayre bonnaa, non kadi piiji ɗuuɗuɗi e nder mayre.
Maaju Jallo, toppitiiɗo on kisal lowre Peeral anndinanooka law, haa ko heewi boni nder mayre, e ngoo fewndo (wakkati) him jokki moƴƴintingol nde, si Jooma men salaaki, lowre nden fuɗɗitay gollude ko neeɓataa.
On toraama muñal haa nde heɓtoo.
Mi yettii on,
Ardaare Peeral Media.
www.peeral.com
Kɗl: Saajo Bah e innde Ardaare Peeral Media


text:
Al-Qaida to Magreb lislameejo ko njuɓɓudi lislameeri njogitiindi ummoriindi to Alaseri. Fedde nde wiyetenoo ko Goomu Salafiiwu waaju e hare woni ko anndiranoo « Groupe salafiste pour la prédication et le combat (GSPC)» e ɗemngal Farayse walla, e ɗemngal arab : «al-jamaa`atul-salafiyyatu li l-da`wati wa l-qitaal ». Nde wayli innde mayre ko ñalnde 25 saawiyee 2007 ngam wontude AQMI. Ina wiyee wonde Ben Laaden ina wondi e ngool baylugol innde.
Fedde nde ina jeyaa e doggi pelle ownooje ngol Dowlaaji Dentuɗi Amerik e Ostaraali e Riisi lelni. Fedde ngenndiije dentuɗe ina hiisoo nde e pelle ɓalliiɗe Al Qaida.
Hay so tawii iwdi mayre ko Alaseri, hannde, e nde yirloo e nokku jaajɗo e nder jeereende Saahal, haa arti noon e Senegaal, Muritani, Maali e Niiseer.
Fedde nde ina jogii ko ina tolnoo e 400 haa 500 tergal, peccitiiɗe e katibaaji (goomuuji) ɗiɗi : katiba Abuu Zayd e katiba Moktaar Bel Moktaar jogodiiɗo nanondire e julaaɓe wujjittooɓe (tarafikaaji) heewɓe.
Catal Al Kayda to Magreb Arab hono AQMI, jeyangal e calsaltiri Goomu Salafiiwu Waaju e Hare to Alaseri, heɓii dahde ko ina wona tuubakooɓe 20 tuggi hitaande 2008 fayde hannde e nder diiwaan Saahal o. Ngu wattindorii ko dahngo Faraysenaaɓe njoyo to Arlit (Niiseer).
- Holi mawɓe ndee fedde ?
Gayi ɗiɗi, hoohooɓe « katibaaji » ɗiɗi nguubotoo e oo nokku : Abdel Hamiid Abuu Zayd e Abdel Moktaar Belmoktaar (o ɓooyii e diiwaan he, sibu o waɗii heen ko famɗi fof duuɓi 15).
Kono eɗen mbaawi limtude heen ɓeeɗoo fof :
Abdel Maalek Durukdel : Omo wiyee kadi Abuu Musaab Abdel Wedduud. O jibinaa ko Meftaah, to Alaseri e hitaande 1970. Ko o aasiñoor. Kanko ardinoo GSPC gila 2004. Hade ɗuum o yahii haɓoyeede to Afganistaan. Nde GSPC wonti AQMI e hitaande 2007, o waɗaa «amiiru» (mawɗo) mum. E hitaande 2008, o haalii e jaaynde wiyeteende New York Times, o wiyi : «payndaale amen e payndaale Al Kayda ko goote. So artii e Magreb Lislaam, ɓuri himmande min toon ko danndude leyɗe amen e njiimaandi laamuuji bonɗi, jamfiiɗi diine mum en e ɓesnguuji mum en, sibu kañji kala ɗi ummii ko kalifaandi koloñaal njiimnoondi leyɗe amen ko ina ɓura 200 hitaande. Hankati nafooje leyɗe hirnaange mbaawaa hisde ɗoon». Kanko ardii njanguuji bonɗi, ko nanndi e gunndo (atantaa) 11 desammbar 2007 to joɗnde Fedde Ngenndiije to Alsee.
Abdel Hamiid Abuu Zayd, hooreejo katiba «Ɗariiq Ibn Ziyaad » walla « El Faatihiin ». «Ko o neɗɗo pamaro doole, daɓɓo, waare mawnde. O fotaani woɗɗude duuɓi 50 », ko nii Pierre Calmatte, dahanooɗo woppitaa e feebariyee 2010 siforii mo. Omo siforee kadi wonde neegɗo, muukiiɗo, uddiiɗo. Innde makko tigi rigi ko Abiid Hammadu. Goomu makko fof ɓuri neegde, sibu ko kanngu tan fuɗɗii warde dahaaɓe (Edwin Dyer e Germaneau). Ko o Alaserinaajo, o jibinaa ko e wuro Tugguurte, 600 kiloo worgo Alsee. O woniino tergal FIS (Front Islamique du Salut). O naati e cukkiri (maquis) Alaseri ko e kitaale 1990 e gardagol Moktaar bel Moktaar, o wonti tergal GSPC. Ñaamgolluuji makko puɗɗii ko e 2003, e dahngo 30 tuubakooɓe wanngotooɓe e nder Saharaa ; caggal ɗuum e dahngo e warngo Edwin Dyer to Mali (2009) e Michel Germaneau (sulyee 2010).
O naati dillere Islaamiire nde ko gila e fuɗɗoode mum, e kitaale 1990 e gardagol Abdel Rasak el Paraa, e nder fedde GSPC. Ina wiyee alaa fof ɓiliiɗo hakkunde makko e ardorde Al Kayda, teeŋti noon e Aymaan al Zawaahiri, gooto e hoohooɓe Al Kaydaa, misranaajo. Kanko jogii hannde tuubakooɓe Farayse njoyo ɓe, dahaaɓe to Arlit.
Yahiyaa Juwaadi, hooreejo «amiraa Saharaa»
AQMI fecci Afrik hirnaange ko e pecce (tunɗi) keewɗe. Amiraa Saharaa ko tunndu jeenaɓiiru (9ɓiiru), tuggi Maali, Niiseer, Niiseriyaa, Libi, Muritani e Caad. Ko Yahiyaa Juwaadi (Abuu Amar) lomtii ɗoon Moktaar Bel Moktaar gila 2007 e joɗnde amiiru nde. Omo yahra hikka e duuɓi 40.
Yahiyaa Abuu el Hammam. Ko o neɗɗo Abdel Hamiid Abuu Zayd, ko e les njimaandi mum o woni. Omo yahra e duuɓi 30 e ko fawi. Ko o Alaserinaajo. Kanko ardii katiba «El Forqaan» tuddinɗo hirnaange Tummbuktu. Ko o tergal GSPC o wonnoo. Omo tawaa yoga e dahngooji baɗɗi e Saahal ɗi. Ina wiyee ko kanko hirsi Michel Germabeau. Won wiyɓe o waraama e nanngondiral AQMI e konu Muritani ñalnde 21 settaambar.
Abdel Moktaar Belmoktaar, hooreejo katiba « El Mulaaɗamuun ». Omo wiyee kadi Abuu Al Abbees walla Belluwaar (Ɗokko). Omo wuuboo e diiwaan Saahal o ko ina wona jooni duuɓi 15. Katiba makko ɓuri ñiiɓde ko e rewo Maali e Muritani. O jibinaa ko e hitaande 1972 to Gardaya to Alaseri. O yahiino Afganistaan haɓoyeede. Ñaamgolle makko puɗɗorii ko e warngo duwaaniyeeji e reenooɓe keeri, sibu o waɗatnoo ko njulaagu ngujjitaangu (contre bande). Anis Rahmaani wiyi e makko : «Moktaar bel Moktaar ɓuri dartoraade ko njulaagu ngujjitaangu, wonaa ownugol. O huutorinooma GSPC e ngoon yeeso, hannde o huutortoo ko AQMI, ngam waɗde taraafik e innde Islaam. So goonga, o yiylotoo tan ko kaalis ». Alain Rodier ko ɗum haali e makko : «ardorde AQMI waawaa waasde gollodaade e makko, sibu ko kanko addanta fedde nde ko ɓuri heewde e otooji e kaɓirɗe sabu golle taraafik ɗe o waɗata e diiwaan he gila 1995». Omo anndiraa «Mister Marlboro» sibu makko jiimde taraafik simme e dorog e kaɓirɗe (njogitaaje) e ɗanniyankooɓe … Omo nanondiri no feewi e hoɗɓe e nokkuuji ɗi, o jogii heen kadi wallidiiɓe heewɓe ; ɗum na walliti golle makko. Anis Rahmaani wiyi wonde «AQMI waawii naatnude Tuwaareg en e fedde mum hay so tawii ɓeen ngonaa salaafiyeeɓe e iwdi. Kono, nde tawnoo ɓe ngoni ko e nokkuuji baasɗi, aɓe katojini no feewi e kaalis e kisal. Yimɓe AQMI, so ina njaha dahoyde, walla waɗde njulaagu ngujjitaangu, kasata ko yimɓe woɗɓe, nde tawnoo nde mbaawaa yahde e teeruuji sibu maɓɓe yiytinaade». Kanko wonnoo amiiru Saharaa. Kono hannde omo wellitii, ko bannge makko o gollotoo. Ko goomu makko dahnoo Espaañnaaɓe e noowammbar 2009 sara Nuwaadibu.
Bookara Aamadu Bah


text:
Ciftoren tan, caggal dirtingol wooteeji meeriiji e dipiteeji ngol rewaani laawol ko ina tolnoo e duuɓi ɗiɗi, laamu Moritani fellitiino yuɓɓinde ɗiin wooteeji e lewru oktoobar 2013, e oon sahaa luulndo ngo muum (ko lollirnoo “COD”) salii yahdude e ɗiin wooteeji, ɗi paɓɓa e lewru noowammburu, woodi e luulndo hee serindiiɓe, tawtoraa ɗiin wooteeji (ko wayi no Tawaasul), kono heddiiɓe ɓee calii.
Woytoraandu maɓɓe ko laamu nguu jaɓaani haaldude e maɓɓe ngam lelnude dabi laaɓtuɗi, nanondiraaɗi ɗo wooteeji ɗii poti fawaade, yeru : rokkude Moritaninaaɓe fof fartaŋŋe winnditaade keɓa karte mum en dantitee, darnude njuɓɓudi njambureeri njuɓɓinoori woote ɗee, lelnude goomu (CENI) ɗo yimɓe kala njiytotoo koye mum en, doggol wootooɓe wona laaɓtanngol yimɓe kala ekn… Kono laamu nguu huccaani e ɗuum, ɓuri hollitde tan ko ina jaɓa kaaldigal e luulndo, kono heblanaaki addude ko hesɗi e ko woodi koo. Caggal nde ɗiin wooteeji njuɓɓinaa, aduna fof seediima ko luulndo ngoo faaynoo koo, sabu woote meeɗaa bonirde no ɗiin wooteeji nii : CENI holliri baasgol mum jogaade katanɗe yuɓɓinde, e nuunɗal wooteeji ɗii, jinngere administarasiyoŋ wonande kanndidaaji UPR ina fuŋŋinii, o holliraani jamburaagal makko e fooɗondirooɓe ɓee, caggal ko ina ɓura balɗe jeetati roŋka yoo annde hol poolɗo e hol poolaaɗo, walla kam mbiyen, laamu nguu wattini ko e toɗɗaade foolɓe e foolaaɓe kono wonaa CENI. E raɓɓiɗinde haala tan, luulndinooɓe woote ɗee e jaɓnooɓe tawtoreede e majje ɗee kawrii e konngol gootol : woote ɗee ndewani laawol.
Ngol laawol ko laamu ngui e hoore mum fuɗɗi wiyde ina yiɗi haaldude e luulndo ngo ngam, e wiyde maɓɓe, “yuɓɓinde wooteeji tawa ko nanndiraaɗi” , caggal nde hooreejo hilifaaɓe jokkondiri e yoga e hoohooɓe lulndo ngoo ngam ɗaɓɓirde ɗum en ngaal kaaldigal. Jaabawol luulndo ngoo kañum ne, ko wiyde ko “ko hoynantenoo so saami hoccete” , kono, ko laatii e ɗum tan ko laamu ngu heblanaaki dirtinde wooteeji piɓanooɗi ɗoon e balɗe sappo e joy (21 suwee), tawi miijo luulndo ngoo, ko so tawii ko goonga e laamu nguu ina yiɗi ko kaaldigal, ko e nder kaaldigal hee geɗe jowitiiɗe e woote hee fof poti haaldeede nanondire, teeŋti noon nde lajal woote ɗee foti fiɓeede. Ko ɗoon kaaldigal ngal tehi, haala fuɗɗaaka boni, wonti heen senngo fof dartii e darnde mum : laamu felliti yuɓɓinde wooteeji ɗii e yaadude e kala jaɓɗo yahdude e mum, luulndo aadanteewo ngoo, (COD) renndinngo sappo e jeeɗiɗi lannda, caggal nde yaajtini njuɓɓudi mum, tafi mooɓondiral jaajngal yantondirde e won e hoohooɓe mawɓe e nder leydi hee, e pelle nay senndikaaji ɓurɗe mawnude e leydi hee, e pelle ɗe ngonaa laamuyaŋkooje (fotde sappo e joy), felliti kañum ne taƴaade woote ɗee, ngam, e wiyde maɓɓe “salaade dagnande Abdul Ajiiju woote ɗe ndewaani laawol”.
Ko e oo ngar-mi ngaraa kampaañ woote ɗee udditi ñande 6 suwee 2014 e dikkondiral hakkunde mbiruuji joy : Muhammed Abdul Ajiiju, Ibirahiima Muttaar Saar, Bojel wul Humeyd, Biraam Dah Abeydi e Lalla Mariyam Mullaay Diris. Luulndo ngoo taam, e tawtugol Mesawuud wul Bulkayri (jahdunooɗo e laamu nguu e kaaldigal gadanal ngal) calii tawtoreede wooteeji ɗi.
Ñalnde 4 suwee 2014, FNDU (Mooɓondiral Ngenndi ngam Demokarasii e Ngootaagu) yuɓɓinii seppo moolanaango moolee e nder wuro Nuwaasoot; maa mbiya alaa keddiiɗo e wuro hee mo yaltaani, kono kadi ɓe ɗimmitii ɗum ñande 18 lewru nduu to wuro Nuwaadiibu. Ina laaɓti tan, ko salii woote ɗee ngol laawol wonaa seeɗa, etee, ɗum battinii tigi rigi e kampañ hee, sabu alaa mo nanataa dille mum so wonaa Ajiiju, alaa portaleeje so wonaa ɗe Ajiiju, alaa tilliisa, so wonaa mo Ajiiju, ellee maa mbiyaa o waddata ko e hoore makko ! Haalaluuji keewɗi njiyaama e tiitooɗe jaayndeeji “Ajiiju kontor Ajiiju” walla “Ajiiju jom dolokke kontor Ajiiju jom kostim” ekn…maa mbiyaa ɓe o waddata ɓee kam alaa ko ndaartata, ko ɗoftooɓe mo tan. Ko haawnii e kampaañ oo fof ko ko Ajiiju ɓe dikkondiri ɓe wonaa ɓeen ngoƴi ɗum, ɓuri woƴde mo ko taƴiiɓe woote ɓee hono FNDU, ko ɗum waɗi haala makko fof ko e ɓeen huccini, gila e ayyibaaji haa nii ko hiisortee nii ko ƴattooje (ko yooɗaani e hooreejo leydi teeŋti noon e ɗaɓɓoowo fiilteede). Hay heddiɓe ɓee ne ŋaacce mum en feewde e luulndo ngo ina fuŋŋinii, maa mbiyaa tan taƴagol woote ngol ina metti heewɓe teeŋti noon e mawɗo leydi ndi. Fawaade e ɗum fof noon addani luulndo ngo ko hiisaade faandaare mum nde joginoo e taƴagol woote ɗee timmii, hay so tawii eɓe tommbii tawo ñalawma woote oo.
Ñalawma woote
Heewɓe ceedtiima wonde birooji woote ɗii ina njeewi ñalnde woote ɗee. So en ngartii ɗoo e wuro Nuwaasoot, ko aadoranoo ndeen ko gila subbunde subaka haa naange hoore lasi ko ko ndarii yeeso birooji, ina feddatnoo seeɗa tuggi tiisubaar feewde takkusaan, ɓamta kadi heen sahaaji nii haa geeƴe. Kono ko teskaa e ngolɗoo laawol, ko yimɓe ɓee tawtawtondirtaa e yeeso birooji ɗii, ko ɗum tagi lasi ngalaa, a arat tan ngootaa so a haljitii njahaa, ina waɗa sahaaji nii nde birooji ɗii peddata walla natta yiyde wootooɓe gila juulal tisubaar.
Sikke alaano heen, Abdul Ajiiju jooɗtiima e jappeere hee, tee jooɗtoriima no yooɗaani, so wayde no Seneraal “Siisii” nii (96%), walla no “Abdel Asiis Butefliika” keɓnooɗo kañum ne 81,49%. Ɓurnoo woƴde Abdel Asiis ko tolno keeweendi wootɓe ɓee. To oon bannge, kanko e UPR fof ɓe mbiyi wonde 56,46% ɗee ina heewi. Luulndiiɓe ɓee noon, kollitii luure to bannge limooje winndiiɓe, sibu CENI oo rokkii, limooje ɗiɗi ɗe nanndaani : 1 328 168 neɗɗo ɓe mbiynoo mbinnditiima, ɗum ko ñalnde 21 suwee, ko ndeeɗoo limmore ɓe pawii ngam waɗde hiisa maɓɓe; tawi noon, ñalnde 21 mee 2014 CENI wiynoo ko 1 415 138 neɗɗo mbinnditii : so en tuugiima e ndeeɗoo limoore, wootoyɓe ɓee ngonata ko 52,99%. Ko wonaa ɗuum koo, CENI oo e hoore mum seedtiima wonde “ko ina tolnoo e 1 500 000 Muritaninaaɓe yontuɓe wootde mbinnditaaki. Ɓeen ɓe mbinnditaaki so kiisaama heen, ina wayi no, tolno fotɓe wootde wootɓe ɓee dartoytoo ko hedde 28%-30%.” E miijo e FNDU, “yitere ɓuri muudo” tee “teskaama yimɓe ɓee nootitaaki e woote ɗee no feewi”, sibu, e wiyde maɓɓe, “so ƴeewaama kampaañ oo no yaari nii, ñalawma woote oo no ñaldi nii, eɗen mbaawi wiyde wonde woote ɗee ina “mboni ŋari”. Ko ɗum addani ngo wiyde “boykot” hooniima e leydi hee fof, tee ɗum ustii faayiida woote ɗee, etee herƴinii “poolgu” Abdel Ajiiju, maa herƴinoy kadi laamu makko ko fayi arde.
Kappanɗe politigi Moritani caggal wooteeji
Jooɗtoranoo ko woote hooreleydaagu ɗee maa cafru luure gonɗe hakkunde gollotooɓe politigi leydi ndii, mbele iiñcuru wuuraandu gila 2008 nduu, ina diwtee haŋkadi, kono baasgol nanndirde e peeje no wooteeji ɗii poti ɗowreede maa ruttu en e no nguurduno-ɗen : pooɗee nduuree hakkunde luulndo e laamu. Ndeen darnde noon ko ŋakkere kellifuya hakkunde gollotooɓe politigi ɓee kala e waasde jeertaade bonannde nde ɗum waawi jibinande Moritani. Kono, enen kam, ɓur-ɗen fawde feloore men kala ko e laamu hee, sabu ko kanngu jogii sañ waawde ƴettude kuule baawɗe waylude kala ngonka. Laamu hannde nguu ina heewi doole kono kadi eɓe poti faamde ko e sahaa nde neɗɗo jogii doole foti jaɓde haaldeede sabu ko ɗum woni ɓural mum.
Gelaajo


text:
Jaɓɓorgo Pese Ruwanndaa
Pesol: Ruwanndaa
Ruwannda : Mumto-leñol Tutsi en (2)
E taƴre adannde winndannde men yaltunoonde e tonngoode 178, en kollitiino wonde mumto leñol Tutsi en fuɗɗinoo to Ruwanndaa ko ñalnde 7 abriil 1994,...
Mumto-leñol Tutsi en to Ruwannda (1)
Ko ñalnde 7 abriil 1994, warngooji mumto-leñol jaayɗi puɗɗinoo to Ruwannda. Ɗiin warngooji ngonaa warngooji sabu wolde, alaa. Ko warngooji juɓɓinaaɗi, keblaaɗi,...
Leyɗe Afrik ɓurɗe toowde ɓeydaare faggudu
E wiyde FMI, leyɗe Afrik ɓurɗe ɓeydaade to bannge ƴellitaare e hitaande yawtunde ndee ko Ecopi (8,5%), rewi heen...


text:
Pirlitol Darodiingol/Ko Wazi Yimve Njahirta Dardarnde
Fombina
Farida Yahya
Ndenno/voyma yimve zon no njahira kosze bee juuze bana tagle ze kosze nayi njahirta. Vivve Aadama vuriino Mboju, Sirgu e gaduuru ladde yaawugo. Kosze bee balbe vuriino vadootirgo dow terze luttuze: jokke maaje vuriino foondootirgo: balbe bee poove; covvuli bee kopi; kolvule bee kuu’uuje, kosze bee juuze, zon timminiri bee kooli jowi jowi bee pezeeli haa worjooru junngo e kosngal. Juuze bee kosze no kooli zin njeerootiri zon nanndi diga koola be worjooru haa yaago cifatoy. Voyma/ndenno hoondu worjooru zon no vadootirii bee kooli luttuzi, non non boo koola ngora nga kosngal. Kosze bee balbe zon no nawlootira.
Ze zon no mballootira haa roondaago vanndu haa ndu yizi yaago fu, to luumo, maggaago lezze e kooseeje, koo toye ze ngizi yaago. Koo nder ndiyam, ze kuuday ze mballa vanndu weeya, yino, muta. Ze potiday no ze ndarwida haa kuudal maaje. Ze potuno boo ze nguxo walliinde terze gozze, bana sawtu diga honnduko, nanze diga nowru, lumngol/soo’a diga kinal bee maa giize diga gite.
Piyal wasnuuji zon no foondi foti luuraayi wazi terze luttuze kaaji. Ze seyoraaki bee moxxere wuxaande/hagaande haa nawliraaje/denziraaje, kaajal wumniize ngam kosze e juuze babe maaje. Nden ze puzzi konnootirgo bee terze ciwtaaze zen.
Zemngal hagi dabare haa ngaandi nden fuzzi kuugal jisde nden. Ngal fuzzi hayzingo, bee bannguzum dow semmbe balbe e kosze. Ngale vurduno semmbe, ngal hayzini. Dawze zizi nawlirze meezaayi wannaago bee ko luttuze kuwata, nden ze kagi sawtu haa honnduko nden ze ngazi ko aaxugo way kannje vurdi samman/nafu haa vanndu dow luttuze. Zum warti jotta kam ngale vurdi woozugo; balbe njiltori bee juutugo kooli juuze maaje, non non boo ze mbusti kooli kosze way ndammi tekki kooli kosze njoviti mbii kooli juuze nawlirahoy mbeelaakoy cewkoy! Zum tokki felfeltirgo haa wazi nyalze zuzze, yaake feere haa zum haza ze kawta ze kuuda no haani. Zum volwi warti ka bawze wolwete; ze ngayliti ze xami terze luttuze kolla vurdu ngal nder maaje.
Nden zemngal waddi numo mum wii zum waza foondo. Ze fuu ze mbii zum dabare woonde. Terze gozze kam ngizii no zum waza durwo ngo kosngal e junngo. Gozze boo ndarwi dow fijo kafahi, xeftuki tedduzum, pargal, e pijirle gozze sey ni ze fuu ze njavaaka ngam ze torray terze gozze.
Haa jotta ni zum zemngal nde ngal hagi numo haa ngaandi, zum hanngal waddi ngurtorngol koyngol. Kala terngal fuu wardi bee jurkol mum, balbe e kosze ngerdi. Foondo ngon wazaa nder laynde yayniinde lavnde kombi maayo. Terze luttuze zen taskiti bozzum ngam koo woodi ko uddoto torra vanndu, ngam terze zen zon sukli kavda hakkunde maaje. Gite xeewi dayzum yajjini ngam kalluzum/torra no sewri fuu yi’a zum; noppi pizziti ngam nana sawtu no famziri fuu diga daayzum; kinal fifti poorooli mum laavi ngam soo’a nana, ngal hefta kalluzum zum gite ngi’aayi, noppi nanaayi, nden boo zemngal zon taskiti wullay hoola maatina to woodi kalluzum.
Henndu wifi maatini habaru foondo ngon haa buttuli nayi nder laynde nden, ndiyam bee henndu. Dabbaaji zi kosze nayi zon nder ko yaldiri, dabbaaji mawzi ngardi bee lice kecce ngam hollugo jam zi ngardi. Zum tokkal dabbaaji zi noone feere feere, ba Sirgu, wirso, rawaandu/njagaawu, gaduuru ladde, fowru, nyiiwa, tireewa, geelooba, nagge luwiinge e mbana, lelwa, hamfurde, mboju, doomburu, geezooji nder ndiyam, ngabbu liingu, ngilanngeeru, zi mbeeyi dow maaji wanngi haa pomowle ko lutti bo, nder maayo.
Dabbaaji zi kosze zizi, ndawwal, jawngal, zaawiisu wanngini powne mum zon seyseyti; colli njippi diga lezze; keezeezu wazi ko yimugo. Sansanzo/caycayzo, ngilngu, lingolinngoore, kaatoota ladi yahi dow lesdi koo lezze. Doonyorgal yahiri zayzum bee hakkiilo, nden pallaandi doggira zo’o doggira zo’o, de’’itataa nokkuure woore. Waandu, mbaanga, dorooru e diwa dow lice. Hattaa maa lezze e baafe nguuro lesno nden vamto.
Honnduko mavvitiri foondo ngon bee gimol:
En ngazu zum ngam seyoo zen
En ngazu zum ngam seyoo zen
En ngazu zum ngam seyoo zen
Ngam diga huunde woore xiftuzen enfu.
Balbe e kosze kuni njavi ko darwa ngetti;
Walaa baale, kulol kommbol, tikkol koo zaayol.
Balbe arti fuzzugo jurkol; ze cakkini lekki haa leddi. Nden kosze, nanal koo nyaamal, koo maa ze zizi fu xefti ngal sakkini ngal. Kosze zen ndarwida yaake foondo ngon, nden ze naftoroo kooli maaje go’o go’o koo zi fuu maaji, no kumtirta haaje. Ze kavda ze ngaylita zum; yerva zum; ze kavda no ze kavdiri fuu ze potaayi xeftugo zum bozzum: haa sottingo zum, ko ze mbaawata wazugo ni sey latugo zum sotta sezza. Yiigo non wazi kooli kagi sawtu diga honnduko zi ngazi ko jalugo. Balbe jurkooje xukkini uyti haa fonndo ngon, ze kolli sewsewru maaji nden nder kawtal feere ze xefti leggal ngal. Ze cakkini ngal daayzum nder laynde. Zum hayzini hilni poondoove e daaroove. Ze kolli mbawka e maskam feere bo: ze cuvti ngabbon njaareendi diga sigorga maaroori; ze lamni/wurni gaaraaji haa baate; ze ngazi injiyel pamarel xeftooyel lezze tedduze; ze ngazi jaare ze kuvii ze daayzum, cottinol ngol e kuuze ze kooli kosze potaayi sinaa nder koyzol. Kosze kam sey njoozi ngazi ko hayzingo bee kuuze denzirahoy maaje. Balbe daaroove kelli, kolli seyo zowtani balbe bandiije, zum suni zum sargi kosze masin. Fuu e non ze gerdaaki bee vureeki; ze njoozi ze njurngini ze ngewri, kooli maaje gorjooji zizi ngazi ko diidugo haa njaareendi ngazi tarde, no ze ngurtorto semteende.
Haa ragare ni, zum wakkati kosze e kooli mum ngatta jurkol. Ze mbii jurkol maaje kam koyngol. Juuze ndoondo vanndu ndu fuu tartodo bee maaru. Kooli kalliti mbii aye jurkol ginnaangol. Zum hunnde yiigo. Koo zume haa vanndu zon ruzziti. Juuze e tiggi to leddi; gite vaditake leddi, buttulli giize maaje faddaama zon suti leddi, sollaare nasti kinal, wazi ngal zon zisla; kosze e kooli mum zon sinngini dow henndu; daaroove ngazi ko yimugo e ndiwa e mbi’a nyayo juu,
Nyayo Nyayo juu
Hakuna Matata
Fu’ata Nyayo
Hakuna Matata
Turukeni angani
Sey dey hakkiilo maaje zon dow juuze e balbe. Terze kollay noone maskam e kaayeefiiji mum nder wakkatiyel sezza caaliingel ze ngarti ze potaayi koo ze cotta. Juuze ngazi javle sezza sey ngazi ka bojji way nawzum, balbe ndalndalti, njorsiti sey vanndu yani. Ze ciwti nden ze puzziti fahin. Kadi bo ze kavdi ze porta kooli bozzum ze vucca leddi sey gorjooji maaje porti. Zi poondi zi cotta zum saldori ze ngam ze timminiri bee naftoraago kosze fahin. Dum yaake kooli kosze njalata. Ze kagi sawtuwol moddungol diga mozorgol e honnduko ngam ze njobito jaleekoy cewkoy koy kooli junngo njaluno.
Nde balbe nani uytaare kosze sey ze tikki ze monni nden ze kaykini ze poondi roondaago vanndu. Ze mbaawaayi ze cotti koo falannde. Juuze bee kooli nde tampi sey njankiri hokki hoore. Kosze kam zon ceyi ngazi ko hallugo maskamji mum e pijirle mum. Ze koosi wakkati ze njoki, ze ndiwi, ze towni ze juutini wazaayi vanndu yani. Kosze daaroove fuu pii leddi tabbitini zowtanii ze. Balbe vamti juuze peli fijo ngon, ze ngejjiti kannje puzzu no foondo fijo ngon.
Sey ni woodi ko ze kirliti huunde hesre woore bee daaroove fuu, ze kiriti gozzum kesum haa balbe: hoondu worjooru portinoondu yaake juuze jogiino vanndu vartake to kooli luttuzi. Terze nawlirze ngazi ka moosuki e njala nde ze kiriti non; nde worjooru varti dayti wazi juuze ngalaa semmbe waawataa disa, nannga, jogo bee semmbe. Zume zo’o? Njiiju wazi!
Terze ngazi ko yeddootirgo haa wazi nyalze zuzze ze keptaayi ngale vurdi mbawka, lissaafi kooli junngo e kosngal dow kala tergal fu. Sey ni ze kabdi ko mbaawata ze keptaayi beefiingal (vurdungal); kala terze nawlirze fu kilnii dow ko ze kuwi; walaa kuwoowal feere mum sinaa bee hawtaande go’ootal. Ze puzzi volinngo numo maaje ze kepti: ko wi’ete vanndu kam maa? Ze fuu ze xami, ze paami mobgal maaje fuu woni vanndu; ze zon sozootiri kala tergal fuu sey to zon huwa nden terze luttuze maa kuwa bozzum.
To zum wazay bano ngo foondo yeeso nden bo haza nastanngo/ jillinndirgo kuuze maaje, terze zen pottini diga hannde vanndu darodo yaha, kosze boo njaava leddi nden balbe boo keeda dow kena. Vanndu seyori bee pottinol ngol sey dey ndu accay vikkoy lada ngam taa ngejjita asli mavve. Ze cenndi kuuze: kosze ndoondo vanndu to ni haa ze njaari haa wonorde, juuze boo kuwa koo jogo ko huutinirte. Nden kosze bee teppe ndoondo donngal teddungal, juuze boo naftoro maskamji muuzum kuwana nokkuure, nden tabitina honnduko hevi nyamndu. Honnduko koo maa, nyiixe maako, xakka ndi, nden yervana mozorgol hokka reedu. Reedu boo vizza nafoojum fuu rufa zum nder laabi xiixam nden zi cenndana buttulli vanndu fuu. Nden reedu hoosa ceke ze nafataa fuu rufa haa yaasi koo ira nder leddi ndi vedda koonal. Lezze puza, ndima vikkoy, juuze liixo itta ngokkoy nden kokka honnduko. Ee, non woni tarde ngeendam.
Koo pijirle e gimi hilngo maa cenndiraama bana nii: gimol, jaleeze bee wolde accanaama honnduko; pargal e diwa diwa accanaama kosze; nden bolji pijirteezi juuze kam hokkitaama juuze, kadi bo, kosze mballira pargal. Pijirle dogga dogga kosze hokkitaama babal ngal fuu. Cenndol kuuze banngungol wazi vanndu warti ba masinyel marngel yonki, dabbaaji mawzi nder ko zi poti hebugo zuzzum tilimzum.
Non non bo, terze vanndu kepti jeerol kuuze tabutungol ngol tammi waddugo luural. Hoore heedunde dow hoositiray nde vuri kosze memooje leddi hayre laati mawnde nden terze luttuze les maare woni, maccuze tan. Ze kolli to semmbe kam, hoore nden bee ko woni les maare fuu, ze potay. Ko tabitintaka, terze zen kepti nawzum bee belzum to hevi gootal ze fuu ze maatay. Ze baggini honnduko ko acca wiigo zoo jey am, too jey am to ko wolway ko wolwana vanndu ndu fuu taa wi’a tergal gootal bana hanngal tan mari ndu:
Ze gimi:
Nder vanndu men
Maccuzo walaa/jeyaazo
Nder vanndu men
Maccuzo walaa
En zon mballootira
Jey meezen jey meezen
En mballootira
Jey meezen jey meezen
En mballootira
Zemngal zum sawtu/konngol men
Jogam mi jogee
Mahen vanndu yamru
Jogam mi jogee
Mahen vanndu yamru
Kawtal zum bozzum
Kawten kuuden
Vanndu men yamza
Kawten kuuden
Vanndu men yamza
Kawtal woni semmbe men.
Zoo woni taakeere do’a vanndu.
Vanndu wazi ko yimugo haa hannde kannjum
Feerootiri vii Aadama bee dabbaaji,
Koo zin zon caliizi ngaylitol darodiingol.
Bee zu’um ko zi ngii fuu, dabbaaji zi kosze nayi zi kevaayi pirlitol darodiingol. Way gimol kam zum huunde meere. Honnduko kam wazaama ngam nyaama naa yima. Zi kawti zi ngazi mobgel seyo maaji feere zi ngaylataa ngikke.
Nde vivve Aadama paami no terze cozootiri/njusvootiri, kuwa bozzum, to ni ve ngii vanndu bee hoore zon kavda, go’o zon dow gootal, ve ngarta bana dabbaaji mavve nawlirzi zin zon caliizi pirlitol darodiingol.
Read the English translation – The Upright Revolution: Or Why Humans Walk Upright by Ngugi wa Thiong’o
Edited by Adamu A. Siuto
Farida Yahya is a 29 year old entrepreneur, biochemist, writer, and mentor. CEO, LumoNaturals, Abuja’s foremost natural hair salon and shop. She is Editor-in-chief at northernlife.ng; A news and features website with the sole aim of celebrating youth initiatives, and shining a light on communities. Her interests also include; volunteering, charity and activism. She loves to read, write, create and network.
ADAMU A. SIUTO is a Pullo by tribe born in 1966 at Wuro Daande Mbanga, Sardauna Local Government, Taraba State Nigeria. He attended Tamvya Primary School from 1977 – 1983. He proceeded to Government Secondary Gembu in 1983 and completed in the year 1987. Consequently, he also furthered his education in the year 1989 to Federal College of Education, Yola where he red Agric Education Double Major and obtained his Nigeria Certificate in Education (NCE) in 1991. In the same year July, 1991 he took up appointment with Local Government Education Authority as a Classroom Teacher. He went to University of Maiduguri where he obtained his first degree in Linguistics/Fulfulde a combine honour in 2002. In 2003 he got admission in the same University to read M.A General Linguistics and at the same time was given a Graduate Assistant where he served for the period of two years. Presently, he is working with Taraba State Universal Basic Education Board, Jalingo
What's Your Reaction?
A pan-African writers' collective and publisher


text:
Banndiraaɓe ko ardii fof mi salminii gooto fof innde mum e yettoode mum. Ene wayi no ko yiɗdanoo haaleede ko fof haalaama. Mbiy-ɗen hannde ko Daartol Fedde Ɓamtaare Pulaar e Moritani. Hoyreejo won ko jubbi heen, ko ɗum ngesa, ngesa ba ina yaaji. So ɗum rewanooma e laawol ina wayi no ko ɗoo ñallaten, kiiren ɗo.
Eeh, ko yiɗaa haaleede ko ina heewi, kono noon, miin njiɗ-mi haalde tan ko yiɗde teeŋtinde. Ina wayi no hoyreejo naane nde ƴetti konngol nde, haalii heen to bannge katantaagal. Kala ko waɗaa e fedde wonii jooni duuɓi 30, ko katantaagal waɗi ɗum! Baawal ngal noon fawii ko e pellital, fawii ko e muñal. Ɗeeɗoo golle fof alaa e sago timma, nde katantaagal waawa timmude. E dow ɗum ɗoon, e ko tonngi en hanne e geɗal ɗimmal ko ho feewti e ngalu. Ngalu, ko ɗum woni caɗeele men. Ina hasii e ko ɓuri teeŋtude e leñol ngol baŋ-yoo-baŋ e hirnaange Afrik, ɓurɓe wonde hatanteeɓe ɓe so a ƴeewii ko kam en ɓuri waasde. Eɓe cipira heen tuggi hannde duuɓi 30 wonaa balɗe capanɗe tati. Kala heen ko neɗɗo waɗata, waɗi heen ko fittaandu mum. Woni waɗde heen fittaandu muuɗum, so a ƴeewii ñalawma kuurɗo aɗa dogdogna, ina waɗa sahaa kaɗaa barme maa, mbaɗtaa e leñol, so hiisaama ma a taw miliyoŋaaji keewɗi ngoni ɗoon … tawi ko a jeeyoowo tan walla ko a gollatooɗo aɗa yoɓee, ko njoɓdi maa tan mbaɗ-ɗaa heen…Alaa fof fedde nde wonaa laamuyankoore, walla laamuyankoore wallitnde en! Alaa ɗo neɗɗo alɗiyanke e nder hirnaange Afrik jogii, wiyi miin mbiɗo waɗa ɗumɗoo, mbiɗo maha galle, onon njeyi, so wonaa eɗen njogii yarlitiiɓe. So a ƴeewii to bannge dañɓe a tawat ɓeen ko waasɓe, ɗum noon maa yahda e tiiɗnaare mawnde. Hannde noon ina walliti en to bannge njuɓɓudi ina wayi no telefoŋaaji ɗi, kominikasiyoŋ garɗo jooni oo. Ɗum noon, ina newnana yimɓe, geɗe men ɗe kala, ko kam newnani en : ko wayi no telefonaaji ɗi, ko wayi no internet ekn..; so wonaano ɗum, ko caɗeele ngam yuɓɓinde huunde tan. So wontii ko otooji, ko maa yettee ɗo, yahee ɗo, ngartaa ga, tee alaa jarlitiiɗo hay gooto, ina haaɓnii. Ƴeew ɗumɗo jooni, ko waɗatee ɗo ko, ko ɓuri heen heewde e duuɓi ɓennuɗi, mbiyaten tan ko mbaɗen, so en mbiyi en mbaɗii; alaa heen ko nokkatee e booñ. Kala gooto ɗo heednaa, ko dañata ko, ko heen waɗata fof. So galle makko ñaamii, ko heen o waɗata, so ñaamaani ko heen o waɗata, haa ɓenna. Ina hasii kadi ɓennat… Ɗum noon, alaa e sago kala ko eɗen kaɓanoo, kaɓano-ɗen mbele eɗen ndaña ngalu. Ɗum noon ko baŋ-yoo-baŋ… fof ko ngalu tan waawi tonngitde hannde haa mbaawen ƴellitde ɗemɗe ɗe, haa mbaawen enen ne yahde dow lewru, tawi njahru-ɗen ko ɗemɗe ɗe. Ɗumɗo ɓuri waɗde nafoore e men. Ɗum noon banndiraaɓe, Alla jaaraama on njaaraama.


text:
Mi refta e konngol haaliyanke jiynooɗo ko faamaani, haawaa huli wiyi « ko woni ko ɗum haawnii haaɓnii no suudu wiinndu, niɓɓuru, ruŋtiindu wuro, yulndu e wuttulo ». Sikke alaa, ñalnde kala, daande ko wootere, bojji ko gooti, caɓɓitaali e pelooje ko goote. Refti heen ko naamnal « holi ko haɗi en ɓamtaade »?
Caɗeele won e men noon ko tooñde leƴƴi goɗɗi, e fawde ɗumen ko ngonaani e tuumde ɗumen ko mboyaani mbaɗaani. Ɗuum woni wiy de ko ɓeen kaɗi en yahde. Pulaar dee ene wiya « so hunuko haalaani goonga tan haalata ko fenannde, te haalde goonga sumataa toni ». Ndeen, so neɗɗo aandaama, wiyatee ko « kaalanee mo goonga ». Waɗde, so laawol rewaama, pot ɗen ko haalande koye men goonga, sabu ko en aanduɓe e majje.
Won magiyanke gooto wonnoo leydi Italie ina wiyee Polisinel. So omo ñoha, o ɗalata ko haa o faya e waɗde mago, tawa ko e tawtoreede arɓe yeeɓde e heɗaade mo fof. Ndeke ko o haali fof weejat no ko gumɗo yiyi , walla saroo saaktoo no ko paho nani. Ellee ko hono oon magiyanke moƴƴi e leñol men ngol. Woni gaybinoowo ñabbuuli maggol, mbele waasataa ɗo safaara dañaa.
Sabu ene wiyee so ñawu aybinaaka weeɓataa safrude. So en luɓiima Polisinel ɗemngal; mbiye « ñabbu men ko gooto haa ɗi keɓi ɗiɗi, walla nii ɓura ɗoon ». Eɗen mbiya en ɓittaama, ko heewi, en kaɗaama. Te mo woni kala e men, so heɓii heɓnataa banndum. So heɓaani, ayitoo, ruttoo aybina horeeru mum. Refti heen, alaa ko kaaldaten nanondiren, alaa ko pewjidten paamondiren saka tabitiniden, ko en yooɓiiɓe daaɗe men tan eɗen ngulla, eɗen njoofoo ɓe njoofaaki en, eɗen kaɓa, tikkanen ɓe tinanaani en, sabu mumen kanum en jogaade haajuuji e waasde woƴeede en. Jolfuɓe noon ene mbiya « tikkanɗo mo tinaani ɗum, heewi ko ñaldude coofnda ». Pulaar ɓeydi heen « tumminannde waandu haɗataa ƴiiwoondee toɓde ». Waɗde, holi ko haɗi ndarto ɗen seeɗa, njeeƴo ɗen haa ciftoren to ngummi ɗen, lemo ɗenaa ngannden ro tolni ɗen, njonngo ɗen yeeso haa nenane ɗen ko e laawol ngon ɗen?
Bone yonii kay en nanondiraani, en njiɗanondiraani jam, kono kay cuuren ayibaaji men kam woto woɗɓe nganndude sirluuji men, haa bonɓe e mumen ɓee ngitta ɗo woodi mbaɗta ɗo alaa, kisa ndaña no peewnitorii e men.
Dawriyankooɓe men ndonkii nanondirde saka pewjana en ko nafata en. Annduɓe men, gooto heen fof ene yawa heddiiɓe ɓee, sabu jooɗtoraade ko kanum daɗi yimɓe fof. So tawii noon ko ko fayti e ngenndiyanlooɓe men, ellee won heen ko ronkuɓe faamde nii ko woni darnde mumen, haa kala ɗo njooɗii, wonaa ko ene kaalana en ko deeƴata e hakkillaaji, alaa, kaalanta en ko holi kanum en. Ko ɓeenngoni ɓe haaliyanke gooto wiya Inndeyankooɓe. Nde tawnoo ko inɗe ɓe njiilotoo, ɓe njiilaaki ko ɓamtata renndo ngoo.
So en njanngaani, en liggaaki, en ndentaani, holi ko haɗi jannguɓe, liggii ndenti njawoo en? Pulaar ene wiy « so fowru faliima sagata tan, tawata yiyi ko e jaɓɓal mum ». Waɗde so en njawaama, ko enen mbaɗi. So en njiɗii yaltude e caɗeele, en njiɗondirat, niɗanondiren jam, nafondiren, ndenten, njanngen, liggo ɗen, mo woni kala, junngo mbeeɗen, kala heen jaɓɗo, e mum liggodo ɗen, maw-maw ngitten e koye men. « Njiɗanen mo woni kala ko njiɗan ɗen koye men ».
Malal Sammba GISE


text:
Yonaaɓe gure jeyaaɗe e komin Wul Birom Oolo oolooga e Daarel Barka e Ajuweer ndiinnii ñalnde alkamiisa 22 ut 2013 damal biro perfee Ɓoggee ngam salaade dokkal 31 000 ha ngal laamu rokki soyitee Sawuudnaajo gooto biyeteeɗo Al Rajihi. Ɓe mbeeɗi cukko waali oo bayyinaango ɗo ɓe mbiyata dokkal ngal joopii ko « ko nokkuuji mawɗi ndema e durngo, tee alaa ko jogori so wonaa ɓeydude baasal e heege e yimɓe wuurɓe e nokku hee».
E wiyde Muhammed Saalem wul Naaji « ngal ɗoo dokkal so laatiima, firti ko ndema e ngaynaaka maayii e nder komin wul Birom e Daarel Barka (Barakna) e Ajuweer (Tararsa). » O wiyi « ko ɗum addannoo min jokkondirde e kalifu geɗe nder leydi e hooreejo senaa e hooreejo asaambele, e Goomu ngenndiiwu jojjanɗe aadee e Fonadh ngam ɗaɓɓude niilnugol dokkal ngal, sibu maggal naworde gese ndema e nokkuuji ngaynaaka e cehe gure ɗee (Mgerinaat, Biir el Woes e Felluuja) kam e foorasuuji 3 e boyli 6 ». Ɓe mballitorii kuulal 8 Doosɗe ngaynaaka biyngal «Ngaluuji durngo ko denndaaɗi, ko hakke to bannge fiɓnde». Cukko haakem oo noon wiyi wonde «ndee eɓɓaande dokkal waɗanaama jeeyngal gila 5 suwee wonande lajal balɗe 60, mbele kala neɗɗo walla dental jogingal hujja e nokku hee ina ara hujjikinaade, kono ɓe ngaddaani dokimaaji kollitooji ko kamɓe njeyi nokku oo».
Ndee yiɗde laamu nguu ɓolde waali-wuro en nokkuuji mum noon wonaa hannde fuɗɗii. Eɗen ciftora laawgu Daarelnaaɓe e Ɓoggeenaaɓe nde rewo nokkuuji mum en wiyanoo ina rokkee Sawuudnaaɓe kadi. Sibu eɗen nganndi daande maayo ngoo fof wuuri ko e ngaynaaka e ndema. Leyɗe ɗee, wonde ɗum en waalo e jeeri fof ko gootum : waalo ngoo fof ina jogii joomum en, ko leydi ndema. Jeeri ndii ne, ko noon, sibu ko heen jawdi maɓɓe durata. Heddii ko laamu nguu faama, wonde hay so tawii ko ngu yiɗi waɗde koo ko nafoore yimɓe ɓee, alaa e sago ngu diisnondira e maɓɓe tawo, ngu faamnina ɓe ko yehetee, haa ɓe paama, kamɓe e koye maɓɓe ɓe njooɗodoo e yiɗɓe gollaade leyɗe ɗee, ɓe kaalda, ɓe paamondira, mbele ɓe mbaawa hisnude nafooje maɓɓe. Ko wonaa e kaaldigal fof alaa battane. Wiyde ina huutoroo doole laamu walla fuuntiiji, alaa heen fof ko wattinta. Laamu foti ko daranaade nafooje yimɓe mum, wonaa dartoraade yeeyde jeyi mum e ɗeɗɗude ɗum.
Tesko : Nokku oo woni ko dow keerol Tararsa e Barakna, hedde kilooji 4 rewo laawol hakkunde Rooso e Ɓoggee.
Bookara Aamadu Bah


text:
Gine
Gine (e Fulfulde Maasina, Lagine; e faransiire République de Guinée) ko leydi e Afirik Hirnaangeeri. Hindi kernidi e leyɗe ɗee ɗoo: Sarliyon, Labiriyaa, Koddiwaar, Maali, Senegal e Gine-Bisaawo. Noone laamu mayri ko ndenndaandi (ko wi'etee kadi repibliiki). Hooreejo leydi ndin ko Lansana Konte innetee, Hooreejo guwerneman maa Permiyee Ministir on laatii Lansana Kuyaate gila lewru fabraa'ilu 2007 (caggal murtital jamaa on) haa 20 maayuhu 2008. On tuma Persidan Lansana Konte itti Kuyaate watti Ahmadu Tijjaani Suwaare.
Kapital ngal, e maanaa laamorde nden, ko Konaakiri, ca'e mawɗe go'o ko wano Kinndiyaa, Maamun, Labe, Kankan, Zerekore ekn. Mbertudi ndin ko 250.158 km², jamaa on no yona miliyonji 11,5 (2014) haa sappo (anndaaka tigi tigi sabu ko ɗuuɗi e ɓiɓɓe Gine ɓen dogii leydi mun ndin). Gine laatino kalfaandi Faransi ittude 1898 (hitaande nanngegol Almaami Saamori Tuuree) haa nyannde 2 ottoombur 1958, nyalaande hettaare Gine nden. Hooreejo leydi arano on ko Ahmed Seeku Tuuree (1922-1984). Ɗemngal laamu ngal ko faransi, ɗemɗe leƴƴi leydi ndin ko Sooso, Pular, Maninka, Kisi, Tooma, Berse, Konyagi, Basari, Bajaranke, Baagaa, Lanndumaa ekn. kono ko ɗemɗe tati arane ɗen ɓuretee haaleede. Gine hino tawaa e kawtite leyɗe wano ONU, CEDEAO, UA.
GINE KONAAKIRI: Maanditaare Jaambareeɓe men...Modifier
Maanditaare (anniversary) fayɓe waranooɓe nyannde 22 Siilo ɓen ɓadtike. Taw si woodii ko waylii gila Lansana Kuyaate toɗɗaa hooreejo jaagorɓe ɓaawo nde teemeɗɗe fayɓe waraa, waɗtaa haako nyaayaako? Gila Gine heɓti jeytaare e hitaande 1958, Seeku Tuuree laamii, Ginenaaɓe woowti toonyeede waree, tawa hay huunde suusaa ŋaanyaade. Seeku Tuuree wari ko wari koo fow, ɓurɓe ɓee ko Fulɓe toonyanoo waraa, gila annduɓe rewi e marɓe faa e kelɗuɓe buy o wari, haa hannde huunde hinyaaka, lirnyitaaka sakko goɗɗo nyaawee, maaɗum toonyaaɓe yoɓitee… Gila Lansana Konte ƴetti laamu e hitaande 1984, kanko kadi o warii o toonyii Ginenaaɓe heewɓe, fiikala (although) buy yejjitiino, walla yejinkinike. O lancii cuuɗi e koɗanɗe teemeɗɗe Fulɓe e nder Konaakiri, o raɗike buy e leyɗeele mum’en, tawa haa jooni huunde haalaaka… E lewru Korse (June), 2006, o imminiino koninkooɓe makko, ɓe warii seppooɓe cappanɗe, hay huunde haalaaka fii ɗum ɗoo kadi…Awa hay gooto nyaawaaka. Nde 22 Siilo (january), ndee ɗoo hitaande fewndiinde, koninkooɓe Konte fellii warii hedde 230 fayɓe seppooɓe, haa jooni bonnuɓe rewnaaka e laawol, tiindinee nunɗal… Taw si ɗum ɗoo fow accirte nih, jam waaloo talloo?
Hinyere (inɓestigation) eɓɓanoonde waɗeede fii koninkooɓe fellunooɓe wari seppooɓe ɓen, e lewru Korse, 2006, kam e lewru Siilo, 2007, rewna ɓe e laawol, nyaawa ɓe, maaɗum ɓe tiindoo nunɗal, haa jooni ko ko porɗi, sabu laabiyankooɓe (lawyers) ɓee wenngii tawtoreede maɓɓe e hinyere ndee. Baale fotdeeji (rights groups) no ɗaɓɓira balle cenɗe fow fii heɓtande toonyaaɓe ɓen nunɗal.
Goomu hinyooɓe ko yowitii e ngee toonyannge toɗɗanooma gila e lewru Duujal (May), ka batirdu (parliament), kono haa jooni ɓe woondinaaka sakko ɓe fuɗɗoo golle. "Men jogaaki yaakaare mawnde e nguu goomu, wonde ngu yaltinanay men njeytudi moƴƴiri", Cerno Maaju Soh, Hooreejo Waalde Ginenaaɓe fii Fotdeeji Neɗɗo (OGDH), holli ɗum IRIN, lewru ɓennundu.
"No woodi hakkunde bonnuɓe ɓee, yimɓe welduɓe e ɓee wonɓe ka laamu, ko ɗum waɗi hino saɗti fota yo nunɗal ngal gollir no haahiri non," o ɓeyditi. Hari OGDH hino saatii yiidugol e baale fotdeeji goo, nyannde 25 Jolal (Noɓember) "fii eɓɓugol fehre lomtotoonde goo e haɓagol toonyannge ngee", o wii. "Si tawii men waawaali heɓugol ɗoo nunɗal, men yi’ay ko men waawata waɗde, menen e gollideteeɓe amen winndereyankeeɓe ɓee, fii addugol bonnuɓe ɓee ka nunɗal," o wii. Goomu hinyooɓe nguu no halfinanoo tefugol annda fii maayeele waɗɗe ka fuɗɗode hitaande ɗoo, ko non kadi fii ɗeya waɗnooɗe e lewru Korse 2006. Hooreejo Jaagorɓe Lansana Kuyaate, inniino terɗe goomu nguu, e lewru Yarkomaa (Oktober), kono gila ndeen hay fus waɗaaka. Himo lutti e wi’ugol, goomu nguu no waggiɗi taho, ko keccel. Yeewtudugol e koohooɓe laamu nguu kam, fii nduu muraadu jooni wontiino ko toŋaa. IRIN wii.
Jooni non, laabiyankooɓe (lawyers) fotnooɓe jeyeede ka goomu (comission) ɓee dartinii tawtoreede maɓɓe heen, ɗum ko fii hollugol tikkere maɓɓe e ko wi’etee jalkite koninkooɓe e cokkooɓe feewde e koohooɓe nunɗal ngal. "E nder Gine, koninkooɓe ɓee e cokkooɓe ɓee fow no e dow yuɓɓo nunɗal (judicial system) nagl", Buubakar Soh, Hooreejo Kawtal Laabiyankooɓe Gine yewti IRIN. "Laabiyanke en e nyaawooɓe ndii leydi hino yawaa haa ɓurti, ko maa dartinen ngun jikku" , o wii. Laabiyanke en fow hino e nder tikkere (strike) gila e fuɗɗode lewru Yarkomaa/October, fewndo cokkooɓe (poliisiiɓe) ɓee nanngi gooto e maɓɓe soki, tawi himo yahnoo ka kaso yi’oygol walleteeɗo makko goo jaggaaɗo.
"Tuma kala, cemmbe kisal ɗee no kammbana men, yenna men, yana e amen", Md. Buubakar Soh yewti IRIN. "So men waawaali rewnugol ɓee ɗoo e laawol, haray pellet goomu hinyooɓe nguu waɗataa ko kelɗi hella ka addugol ɓen koninkooɓe ɓurɓe darnde, waruɓe seppooɓe, fii tiindagol nunɗal", o ɓeyditi. Mammadu Jan Jallo mo minyo mum fellanoo nyannde 22 Siilo, ka seppuru, haalani IRIN wonde: " Muraaɗi kaanay si tawii men heɓaali ko men piirani (haɓani) koo" . Minyo makko, Aamadu Wuuri Jallo, suka mo duuɓi 16 fellanooma fewndo koninkooɓe Konte ɓee udditi yiite e seppooɓe, e lewru Siilo ndee ɗoo hitaande. Ko maanditaare aranere nden woni e arude nih, gila haftaare (uprising) ndee waɗi. Reenooɓe (obserɓers) hino maapii, si tawii ko yoni gollaaka fii nootagol ko ngenndiyankooɓe ɓee hawtaninoo koo, maaɗum addugol bonnunooɓe ɓen ka nunɗal, fii seppooɓe ɓe ɓe tewinoo pas ɓe wari ɓen, si hay fus waɗaaka, hino hulaa wota leydi ndii fettu kadi.
Wonande mawniraawo Aamadu Wuuri on, Mammadu Jam Jallo, e buy e warananooɓe maaɗum daraniiɓe nunɗal e wellitaare e nder winndere ndee, ɓeen waranooɓe maayaali mehre. E fillaandu makko kanko Aamadu Wuuri, ndu o fillanii IRIN, o wii: " Nyannde 22 Siilo minyo am oo yaltuno seppoyde. O fellaa laabi ɗiɗi, ka wecco (beccal) makko e ka hoƴƴudu. Tawi (hari) himo etaade dogugol koninkooɓe ɓen, ko on saati ɓe felli mo.
"Fewndo ɗoo, en wi’ataa ɓen maayno mehre, (kanko e hedde 230 waraaɓe goo). Maayde maɓɓe ndee addanii men toɗɗagol hooreejo jaagorɓe keso. Jooni, si men heɓaali kuulanɗe ɗe men haɓani, men piirani ɗen, taway (haray) men jamfike ɓe.
"Yimɓe ɓee yiɗi ko waylaare –ɗum ko ko hitti e leydi ndii. Ginenaaɓe tampii ko ɓurti, gila ko neeɓi, haa yawtii keerol, gila Gine heɓi jeytaare. Himen hoɗi ɗoo (Hamdallaahi…) e niɓere. Ndaygu e ndiyam hino saɗi, saɗti heɓotaako.
"Ndaygu heɓike seeɗa, gila hooreejo jaagorɗe keso o toɗɗaa, ɓuri ka wonnoo ɗon law, ado o laamaade, ndiyam kadi heɓike seeɗa e nokkuure ndee (Hamdallaahi). Aran nun, men wonayno yontere maa jonte ɗiɗi tawa hay sintere yaltaali e pompiiji ɗin. Ko maa men sabboo e poccol (saffewol) ko yonata jamɗe (leereeji) ɗuuɗɗe e woyndu wooturu, maa pompiiru wooturu, tawa ko yahugol ka ɓuri 500 meeter woɗɗude, wonaa hay fus si wonaa hebbingol loonde wootere. Jooni, himen heɓa ndiyam pompi balɗe ɗiɗi haa tati e nder yontere, nyalaande wootere no ɓisoo (ɓiloo) hakkunde mum.
"Muraaɗi kaanay kas kadi si tawii men heɓaali ko men piirani koo, ɗum le ko kelɗingol noone nguurndam amen ɗam.
"Men waɗii nyalaaɗe mawningol musidɓe amen waraaɓe ɓee, e nder ndee ɗoo nokkuure (Hamdallaahi), ɗum fow ko fii teddingol wonkiiji maɓɓe ɗin, e ɓanngingol wonde fiikala ɓe wondaa e amen hannde, men yejjitataa ɓe haa cay, sibu ɓe maayaali mehre, ɓe maayanii muraadu ndu nunɗal –ɗum ko fii haɓangol fotdeeji amen ɗii. 22 Siilo, heddoto wonde nyalaande nde yejjitetaake wonande sukaaɓe Gine ɓen fow.
"Men yuɓɓinay cofte pineyankooje (cultural eɓents) fii tokkitagol e teddino ɓeen jaambareeɓe waraaɓe.
"Nguu goomu hinyooɓe wonande jaambareeɓe ɓe koninkooɓe wari ɓen, ko maa ngu ɗaɓɓita ɓee fawtiiɓe ɗii wonkiiji musidɓe amen ɓee. Hiɓe haani jaggeede, nyaawee ɓe leɓtee, haa tawa kuuɗe waaɗe nih, wontaa waɗtu, bone waaɗe nii bonnetaake e nder, wonaa Gine tun, kono ko e nder leyɗe duunde Afriki ndee fow. "Ko maa renndo winndere ngoo faama wonde hino hitti sanne nde ɓe ndaarata, wonaa tun fii sukaaɓe waraaɓe ɓen, kono ko yo ɓe ndaaru kadi fewndaare sukaaɓe Gine acciraaɓe ɓaawo ɓen fof. Ko maa tun laamu ngun wallitoo sukaaɓe ɓen fii heblanagol mawuuri (future) maɓɓe ndii.
"Gine udditii gite mum ɗen. Ginenaaɓe jooni no anndi holno ɓe waɗirta haa daaɗe maɓɓe ɗen nanee, maaɗum no ɓe piirirta fii heɓtugol fotdeeji maɓɓe ɗin." Honɗum woni ndun seppuru kuuɓal Siilo 22, e sabuuji (dunyooji) mayru? En yewtay ɗum e winndannde men aroore, ngam hindu yoni ko fillee haa lutta, e nder daartol men enen ɓaleeɓe, wonaa Ginenaaɓe tun. Yo Alla ɓeydan en jam e deeƴere.